ЖИЛВАЛАНАР ИПАК ЖИЛОСИ — Марғилон ҳақиқати\n“Атлас байрами” учинчи фестивали\nМарғилон деганда беихтиёр киши кўз ўнгида камалак рангларида товланувчи атласу адрасларга бой қўҳна шаҳар намоён бўлади. Ҳаё-ла боқувчи қизларининг тили ширин, минг кокилларини майдалаб ўриб, бошларига адрас кўйлакларига монанд ироқи дўппиларини кийиб олсалар борми, ҳусну жамолларидан кўзларингиз қамашади. Сеҳрли лутфи сизни мўъжизалар олами томон етаклайди. Шу диёрда мангу қолгингиз келаверади…\n… Қадимда бир кекса тўқувчи оддийгина бўз матодан аёллар чиро-\nйини ўн чандон оширгувчи ранглар уйғунлигини яратмоқчи бўлиб хаёлга толибди. Шу пайт осмондан ажиб нурлар таралибди. Моҳир тўқувчи кўзларини олаётган нурлар ўйини-ёғдулардан ҳайратланиб, қўлларини пешонасига пана қилиб само малаги–камалакка термулибди. Унинг гўзаллигидан беҳад ҳайратланибди ва бирдан топдим, топдим, деб ҳайқириб юборибди. Сўнг дарҳол ёнгинасида турган дастгоҳига ёпишиб, оппоқ матога камалак рангларини кўчирибди. Тўқувчи ишини тугаллаб, матосига боқса, етти хил рангда товланувчи баҳордек бетакрор, баркамол либос яралибди. Шундан буён бу матони халқимиз эъзозлаб “атлас” дея суяркан.\n…Бугун шаҳримиз кўчалари келинчакдек безанган. Дов-дарахт-лар ва биноларнинг кўринарли жойларига атласу адрасларнинг турфа нусхалари илинган. Каттагина баннерга “Атлас” байрами фестивалига хуш келибсиз! — деган чорловлар ҳам битилган. Дунёнинг ўнлаб мамлакатларидан ташриф буюрган меҳмонлар Марғилоннинг жаҳонга донғи кетган атлас матоларини қайта-қайта қўлларига олиб, энгига ташлаб кўради, ярашдими, дегандек бир-бирларига жилмайиб боқишади.\nЮНЕСКО ишлари бўйича Ўзбекистон Республикаси Миллий комиссияси томонидан тасдиқланган режага асосан 12-16 сентябр кунлари “Атлас байрами” учинчи фестивали қадимий ва ҳамиша навқирон Марғилон шаҳрида ўтказилиши белгиланган эди. Фестивалда хорижий давлатлардан ва республикамиз вилоятларидан ҳунармандлар, санъат усталари ва етук мутахасссислар қатнашиши кўзда тутилган.\n“Атлас байрами” фестивали миллий ҳунармандчиликни ривожлантириш ва тарғиб қилиш, ҳунармандлар ўртасида ҳамкорликни кенгайтириш, туризмни ривожлантириш, аҳоли, айниқса, хотин-қизлар бандлигини таъминлашга хизмат қилаётганлиги билан аҳамиятлидир.\nЖорий йилда фестивал дастури сезиларли равишда кенгайтирилди. Унда мамлакатимизнинг барча ҳудудидан иштирок этадиган ҳунармандлар ўз маҳоратини намойиш этмоқдалар. Ёш ҳунармандлар учун таниқли усталар иштирокида анъанавий каштадўзлик, табиий бўяш, либослар дизайни бўйича маҳорат сабоқлари ташкил этилди.\nФестивал доирасида Ўзбекистон табиий толалар илмий тадқиқот институтида “Атлас байрами” учинчи фестивалининг тантанали очилиш маросими ҳамда “Марказий Осиё халқлари анъанавий матолари ва барқарор ривожланиш” мавзусида халқаро анжуман ўтказилди.\nБайрамнинг серзавқ кунлари “Ёдгорлик” мажмуасида “Ўзбекистон: Анъанавий гиламчилик санъати” кўргазмаси билан бошланади. Байрам тантаналари давом этиб, Марғилон тарихи музейида “Марказий Осиё матолари” анъанавий матолар кўргазмаси, “Ўзбек анъанавий матолари ва барқарор ривожланиш” мавзуи-\nда давра суҳбати, ўқув машғулотларида иштирок этган ёш дизайнерлар томонидан тайёрланган либослар намойиши, концерт дастурлари намойиши кўзда тутилган.\nДУНЁ ТАН ОЛГАН СИФАТ\nАнъанавий “Атлас” байрами учинчи фестивалининг амалий ўқув машғулотлари шаҳримиздаги ҳунармандчилик марказидан бошланди.\nФестивалнинг ўқув семинар тренинги яъни маҳорат сабоқлари ўтказиладиган шинам залга халқимизнинг асл қадриятларини ўзида мужассам этган, моҳир тўқувчиларнинг қўли билан яратилган қадимий миллий либослар — аёлларнинг паранжиси-ю чимматидан тортиб, эркакларнинг чопони-ю дўпписигача териб қўйилган. Ўта дид ва маҳорат билан тўқилган гўзал, бежирим гул нақшли сўзаналар, кашталар, гиламлар беқиёс жозиба, чирой касб этган. Семинарда даставвал, таниқли санъатшунос Бинафша Нодирнинг “Ўзбек тўқимачилиги; кеча ва бугун”, “Қалб нури” аёллар ва уларнинг оилаларини ижтимоий-ҳуқуқий қўллаб-қувватлаш маркази директори Дамира Тўхтасинованинг “Ғоядан молиявий барқарорлик сари” мавзуларидаги маърузалари тингланди. Тренинг иштирокчилари 3 гуруҳга бўлиниб, кигизчилик, анъанавий каштачилик ҳамда дизайн йўналиш-\nлари бўйича амалий машғулотлар ўтказдилар. Амалий семинар уч кун давом этди. Унда “oxus Culture” ташкилотининг аъзоси Сардор Газиевнинг “Тўқимачилик соҳасидаги замонавий маркетинг усуллари”, академик, санъатшунослик фанлари доктори, профессор Акбар Ҳакимовнинг “Ўзбекистонда ХХI Аср амалий санъати анъаналарини сақлаб қолиш муаммолари”, “Council” адвокатлик фирмаси юристи Аскар Нумановнинг “Кичик бизнеснинг ҳуқуқий асослари” хусусидаги фикр ва мулоҳазалари тингланди. Шунингдек, таниқли кигиз устаси қозоғистонлик Айгул Жансерикова, анъанавий кашта устаси Мадина Касимбоева ҳамда ЮНЕСКОнинг тинчлик учун элчиси, санъат арбоби Биби Рассел ўз соҳалари бўйича амалий машғулотлар ўтказдилар. Уч кун давом этган “Адрас ва атлас матолари\nбезаклари” бўйича ташкилланган машғулотларда ранглардан тўғри фойдаланиш, ипак ва ип матоларга гул босиш ҳамда уларни тайёрлашга оид амалий тавсиялар ўқув машғулоти иштирокчиларига услубий кўмак бўлди.\n— Мен анъанавий “атлас” фестивалида учинчи бор иштирок этаяпман. Қувонарлиси фестивалга қизиқувчилар сони йилдан-йилга кўпайиб бормоқда. Биз ўқув машғулотлари давомида ўзаро тажриба алмашиб, самимий суҳбатлашдик, — дейди моҳир дизайнер Марҳамат Умарова. “Атлас” байрамининг жуда кенг миқёсда катта байрам қилинаётгани халқимизнинг ўта бағрикенг ва меҳмондўстлигидан далолатдир.


Олмаотадаги митингнинг 8 нафар ҳибсга олинган иштирокчиси 15 дан 20 кунгача ҳибсга олинди\nОлмаота маъмурий суди 24 апрель куни Фанлар академияси олдида сиёсий маҳбусларни озод этиш талаби билан ўтказилган митингда ҳибсга олинган 11 кишини жавобгарликка тортди.\nУлардан саккиз нафари маъмурий қамоққа олинган, яна уч нафари жаримага тортилган. Бу ҳақда нашримизга Олмаота шаҳар суди матбуот хизмати хабар берди.\nФуқаролик фаоллари Айгерим Тлеужанова, Алина Берменкул, шунингдек, фаоллар Бауржан Атинбоев, Бекен Бейсалиев, Конай Абдиев ва Досжан Ҳуаниш 20 кунлик изоляторга жойлаштирилди. Равкат Мухторов ва Майра Габдулина 15 суткага ҳибсга олинган.\nСуд январь воқеаларида айбланиб ҳибсга олинган фаол Дархон Уалиевнинг рафиқаси Булбул Бердиқўжоновани 91 890 тенге (200 долларга яқин) жаримага тортди. Эсанбой Ҳожиева ва Баян Ширинбековага ҳам худди шундай жазо тайинланди.\nБердиқўжонова, Ширинбекова, Эсанбой Ходжиев, Мухтаров ва Габдуллина суд томонидан «ноқонуний митингда қатнашиш»да айбдор деб топилди. Қолганлари эса «йил давомида тинч йиғинлар ташкил этиш ва ўтказиш тартибини бир неча бор бузганликлари учун» судланган.\nСуд вакилининг сўзларига кўра, суд қарорларни қабул қилишда айбланувчиларнинг фарзандлари, ёши ва бошқа ҳолатларни ҳисобга олган.\nФуқаролик фаоли Сания Тунгатарованинг айтишича, жазо олган фаоллар суд қароридан норози ва шикоят қилиш ниятида.\nФаоллар 24 апрель куни тушдан кейин Олмаотадаги Фанлар академияси олдига йиғилиб, январь воқеалари пайтида ва ундан кейин сиёсий маҳбуслар ҳамда қамоққа олинганларни озод қилишни талаб қилишди.\nФаол Айгерим Тлеужанованинг айтишича, у бўлажак митинг ҳақида аввалроқ ҳокимликни хабардор қилган, аммо ёзма жавоб олмаган. У ҳар ҳафта — «барча сиёсий маҳбуслар озод қилинмагунча» акциялар ўтказишини айтди. Маҳаллий матбуотнинг хабар беришича, полиция 12 кишини ҳибсга олган.


1¸5 миллиардга етиб қолган хитойликлар учун Ўзбекистонга визасиз кириш режими қабул қилинди\n19 феврал 2020, Тошкент вақти: 12:12\n12 сентябрь куни Ўзбекистон президенти “Хитой Халқ Республикаси, шу жумладан Хитой Халқ Республикаси Гонконг махсус маъмурий ҳудуди фуқаролари учун Ўзбекистон Республикасига киришда визасиз режимни белгилаш тўғрисида” Фармон чиқарди.\nБу ҳақда Адлия вазирлиги Telegram каналидаги Huquqiy axborot саҳифаси орқали хабар тарқатди.\n5819-сонли фармонга кўра, 2020 йил 1 январдан бошлаб Хитой Халқ Республикаси, шу жумладан Хитой Халқ Республикаси Гонконг махсус маъмурий ҳудуди фуқаролари учун белгиланган тартибда Ўзбекистон халқаро аэропортлари орқали 7 кундан кўп бўлмаган муддатга визасиз кириш тартиби белгиланди.\nЎзбекистон¸ аҳолиси қарийб 1¸5 миллиардга етиб қолган Хитой учун кириш визасини бекор қилган биринчи Марказий Осиë давлати бўлди.\nЖорий йил Қозоғистон ўз миллий авиакомпанияси орқали Нурсултон ва Олмаота шаҳарлари орқали учинчи давлатга учувчи хитойликлар учун 72 соатлик визасиз киришга рухсат берган эди.\nТуркманистон сунъий йўлдоши Ўзбекистон телеканаллари трансляциясини тўхтатди\nТуркманистонга қарашли TurkmenÄlem 52E / MonacoSat сунъий йўлдоши 10 февралдан Ўзбекистоннинг ўнга яқин телеканали трансляциясини бас қилди. Бу ҳақда Turkmen.News нашри хабар қилади.\nТрансляцияси тўхтатилган телеканаллар орасида “Ўзбекистон”, “Ўзбекистон 24”, “Ёшлар”, “Кинотеатр”, “Тошкент”, “Болажон”, “Спорт” ва бошқалар бор.\nАйрим тахминларга кўра, бу Ўзбекистондаги Sevimli TV хусусий телеканалининг 21 январь куни“Соядаги олтовлон” фильмини намойиш қилгани билан боғлиқ бўлиши мумкин.\nМазкур фильм хаёлий мамлакат бўлган Тургистан, унинг қонхўр диктатори Ровач Алимовни йўқ қилишга мақсадида ўтказилган махсус амалиёт ҳақида ҳикоя қилади.\nФильмдаги тўқима реаллик билан туркман воқелиги ўртасидаги ўхшашлик ортидан фильм Туркманистонда тақиқланган.\nSevimli TV Туркманистон сунъий йўлдоши орқали трансляция қилинмаса-да, телетомошабинлар тахминича, туркман расмийлари эҳтиёт шарт Ўзбекистоннинг барча телеканалини ўчириб қўйишга қарор қилганлар. Бу борада расмий Ашхобод томонидан бирор-бир изоҳ берилган эмас. Сунъий йўлдош орқали трансляция қилинадиган бошқа телеканаллар, шу жумладан, Тожикистон каналлари аввалдагидек ишлаяпти.\nТошкент-Андижон поезди техник сабаб туфайли йўлда қарийб 1,5 соат тўхтаб қолди\nТошкентдан Андижонга кетаётган йўловчи поезди 18 февраль куни соат 18:34 да техник сабаб билан тўхтаб қолган.\nҲодиса Ақча-Облиқ перегонида содир бўлганини маълум қилган “Ўзтемирйўлйўловчи” АЖга кўра, “кўрилган чора-тадбирлар натижасида соат 19:55 дан бошлаб мазкур поезд ўз йўналиши бўйлаб ҳаракатини давом эттирган”.\nШиркат маъмурияти келтирилган ноқулайлик учун барча йўловчилардан узр сўраган.\n34 000 000 киши. Ўзбекистон аҳолиси шунча бўлди\nЎзбекистоннинг доимий аҳолиси январдан буён деярли 100 минг кишига кўпайиб, 18 февраль ҳолатига кўра 34 миллионни ташкил этди.\nБу ҳақда хабар қилган Давлат статистика қўмитасига кўра, 34 миллион кишилик аҳолининг 16,9 миллиони аёллардир.\nЙил бошидан бери мамлакатда 127,3 минг киши туғилган, 29,1 минг киши вафот этган.\nУшбу даврда мамлакатга 23,6 минг киши келган, 24,7 минг киши чиқиб кетган.\nКоронавирус карантини муддати тугаган 294 киши уйларига кузатилди\nХитойдан Ўзбекистонга эвакуация қилинган 294 фуқаро "Бўстон" санаториясида икки ҳафталик карантиндан сўнг уйларига кузатилди. Қолган фуқароларнинг карантин муддати чоршанба ва пайшанба кунлари якунига етади.\nБу ҳақда Соғлиқни сақлаш вазирлиги матбуот хизмати хабар қилди.\nВазирликка кўра, вирусологик таҳлил натижалари фуқароларнинг ҳеч бирида коронавирус инфекцияси мавжуд эмаслигини кўрсатган.\n4−6 февраль кунлари Хитойдан (Пекин ва Ухандан) Тошкентга тўртта рейс билан жами 584 ўзбекистонлик эвакуация қилинган эди. Уларнинг 125 нафари аёллардир.\nСоғлиқни сақлаш вазирлигига кўра, карантин муддати якунига етиши муносабати билан чоршанба ва пайшанба кунлари бошқа тиббиёт муассасаларига жойлаштирилган фуқаролар ҳам уйларига кузатилади.\nХитойда тарқалган янги коронавирусдан ўлганлар сони, 16 февраль ҳолатига кўра, 1770 кишига етди.\nМаҳалла ва оила вазири лавозимига номзод маъқулланди\nОлий Мажлис Қонунчилик палатаси маҳалла ва оилани қўллаб-қувватлаш вазири лавозимига Раҳмат Маматов номзодини маъқуллади.\nБу ҳақда хабар қилган "Халқ сўзи"га кўра, Раҳмат Маматов айни пайтда Фуқароларнинг ўзини ўзи бошқариш органлари фаолиятини мувофиқлаштириш бўйича республика кенгаши раисининг биринчи ўринбосари — "Маҳалла" хайрия жамоат фонди раисидир.\nОлий Мажлис Қонунчилик палатасининг 18 февраль куни ўтказилган навбатдаги мажлисида Ўзбекистон президентининг «Жамиятда ижтимоий-маънавий муҳитни соғломлаштириш, маҳалла институтини янада қўллаб-қувватлаш ҳамда оила ва хотин-қизлар билан ишлаш тизимини янги даражага олиб чиқиш чора-тадбирлари тўғрисида"ги Фармонини тасдиқлаш ҳақидаги масала кўриб чиқилди.\nЎзбекистонда Хотин-қизлар қўмитаси, Фуқароларни ўзини ўзи бошқариш органлари фаолиятини мувофиқлаштириш бўйича республика кенгаши ҳамда "Нуроний" жамғармаси ташкилотлари тугатилиб¸ ўрнида Маҳалла ва оила масалалари вазирлиги ташкил этилажаги тўғрисида 12 февраль куни президент Шавкат Мирзиëев ўтказган видеоселектор йиғилишида эълон қилинган эди.\nТуман ҳокими лавозимига аёл киши тайинланди\nСирдарё вилоят, Халқ депутатлари Боёвут туман кенгашининг навбатдан ташқари сессиясида Дилфуза Ураловани Боёвут туман ҳокими этиб тайинлаш тўғрисидаги вилоят ҳокимининг қарори тасдиқланди.\nБу ҳақда хабар қилган Сирдарё вилоят ҳокимлиги ахборот хизматига кўра, Улмасжон Мамадаминов бошқа ишга ўтаётганлиги муносабати билан Боёвут туман ҳокими лавозимидан озод этилган.\nТуманнинг янги ҳокими Дилфуза Уралова 2012 йилда - “Шуҳрат” медали билан тақдирланган. Халқ депутатлари Сирдарё вилоят кенгаши депутати, Ўзбекистон Республикаси Олий Мажлиси Сенати аъзосидир.\nДилфуза Уралова 1990 йили Гулистон давлат университетини битирган, 1990-2001 йиллар - Сирдарё вилояти Мирзаобод тумани 10-умумий ўрта таълим мактаби ўқитувчиси, 2001-2010 йиллар - Сирдарё вилояти Мирзаобод тумани 10-умумий ўрта таълим мактаби директорининг маънавий-маърифий ишлар бўйича ўринбосари, директори бўлган.\n2010-2015 йиллар мобайнида - Сирдарё вилояти Мирзаобод тумани ҳокимининг ўринбосари, хотин-қизлар қўмитаси раиси лавозимида ишлаган.\n2015-2017 йиллар мобайнида - Ўзбекистон Республикаси Олий Мажлиси Қонунчилик палатаси депутати бўлган.\n2017 йилдан шу кунга қадар Сирдарё вилоят ҳокимининг ўринбосари, хотин-қизлар қўмитаси раиси лавозимида ишлаб келган.\nОилали, 4 нафар фарзанди бор.\nДилфуза Уралова, маълумотларга қараганда, туман ҳокими лавозимига тайинланган иккинчи аёлдир.\nШакаржон Хўжаниёзова 1992 йилдан 2000 йилгача Хоразм вилоят, Боғот туман ҳокими бўлиб ишлаган.\nЎзбекистонда хусусий бандлик агентликларининг барчаси тугатилиши мумкин\nЎзбекистон бош вазири Абдулла Арипов.\nЎзбек расмийлари мамлакатдаги барча хусусий бандлик агентликлари фаолиятини тўхтатиш ниятида. Бу ҳақда Ўзбекистон бош вазири Абдулла Арипов “Human” хусусий бандлик агентлигидан жабрланган кишилар билан учрашув чоғида билдирган.\nKun.uz нашрининг хабар қилишича, А. Арипов хусусий бандликларини тугатиш бўйича президентга таклиф киритилишини урғулаган. Бош вазир фикрича, ўзбекистонликларни хорижга ишга жўнатиш билан бундан буён фақат Ташқи меҳнат миграцияси агентлиги шуғулланиши мақсадга мувофиқдир.\nМаълумотларга кўра, 17 февраль куни ўнлаб одам Тошкентдаги Мустақиллик майдонига йиғилиб, давлатдан лицензия олган агентликнинг ўзларига етказган зарарини тўлаб беришни талаб қилганлар. Даставвал норозилар билан бош вазир ўринбосари Азиз Абдуҳакимов, кейинроқ эса бош вазир Абдулла Арипов учрашган.\nУчрашув чоғида бош вазир президент топшириғи билан “Human” хусусий бандлик агентлигидан зарар кўрган 1086 нафар фуқарога маблағлари тўлаб берилишини маълум қилган.\nЎзбекистонда хусусий бандлик агентликлари фаолиятига 2018 йил кузидан бошлаб рухсат берилган эди. Шундан кейин ўтган бир йил давомида 66 та агентликка фуқароларни хорижда ишга жойлаштириш билан шуғулланиш учун лицензия берилган.\n“Чорсу” меҳмонхонаси араб ширкатига сотилди\n"Чорсу" меҳмонхонаси (архивдан олинган сурат).\nТошкентдаги “Чорсу” меҳмонхонаси кимошди савдосида 16 миллиард 900 миллион 1 сўмга сотилди.Бу ҳақда Электрон онлайн аукционларни ташкил этиш маркази маълумот тарқатди.\nАввал ҳам аукционга қўйилиб сотилмай қолган “Чорсу” меҳмонхонасини 10 соатдан кўпроқ давом этган кимошдида қароргоҳи БААда бўлган Ittihad International Investment LLC инвестициявий ширкати сотиб олган. Лотнинг бошланғич нархи 1 сўм бўлган.\nАукцион шартларига кўра, “Чорсу”ни сотиб олган сармоядор 2 йил мобайнида ҳукумат кафолатларисиз камида 25 млн АҚШ долларга тенг эквивалентда инвестициялар киритиши, уч юлдузли меҳмонхона хизматини ташкил этиши ҳамда 150 та янги иш ўрни яратиши лозим.\n2017 йилнинг сентябрида “Чорсу”ни туркиялик ишбилармон Аҳмад Демир сотиб олгани ва у меҳмонхона базасида “Эски шаҳар” савдо-сайëҳлик мажмуаси қуришга киришгани хабар қилинган эди.\nБироқ 2 июль куни иқтисодий масалалар бўйича Тошкент туманлараро суди Аҳмад Демир ўз мажбуриятларини бажармаган, деган қарорга келиб, у билан имзоланган шартномани бекор қилган эди.\nАҳмад Демир меҳмонхонани ноль қийматида сотиб олган эди. Шартнома бўйича у 33 миллион доллар инвестиция киритиши лозим бўлган.\n"Чорсу" меҳмонхонаси 2019 нинг сентябрида ҳам 1 сўмга сотувга қўйилган эди.\nUzAuto Motors ташқи бозорда Ravon брендидан воз кечмоқчи\nUzAuto Motors жорий йилнинг март ойидан ташқи бозорда ўз автомобилларини Ravon бренди остида эмас, балки Chevrolet бренди остида тақдим этади. Ширкат маълумотига кўра, кейинги ойдан Россия, Қозоғистон ва Беларусда Chevrolet бренди остида тақдим этиладиган дастлабки моделлар Spark, Nexia ва Cobalt бўлади.\n“Chevrolet брендидан ташқи бозорларда фойдаланиш ҳуқуқи ширкатга автомобилларнинг юқори сифати жаҳон автосаноати етакчиларидан бири – “General Motors” компанияси томонидан белгиланган стандартларга тўлиқ жавоб берганлиги учун берилди”, дейилади UzAuto Motors хабарномасида.\nШиркат вакиллари автомобилларни жаҳонга машҳур бренд остида тақдим этиш экспорт бозорларида сотиш самарадорлигини оширади, дея умид қилмоқдалар.\nРоссия ва МДҲ мамлакатларида Ravon бренди остида автомобиллар савдоси 2020 йил ўрталарига келиб тўхташи кутилмоқда.\nСанъаткорлар даромад солиғи ҳам тўлайдиган бўлди\nЎзбекистонда йиллик даромади 100 миллион сўмгача бўлган хонандалар лицензия учун давлат божидан ташқари бундан буён қатъий солиқ ёки ўз ихтиёрига кўра декларация асосида даромад солиғи тўлаши керак бўлади. Бу ҳақда Ахборот ва оммавий коммуникациялар агентлигида 17 февраль куни ўтказилган матбуот анжуманида Давлат солиқ қўмитаси раиси ўринбосари Фазлиддин Умаров маълум қилди.\n“Санъаткорлар илгари фақат лицензия олиш пайтида давлат божи тўлар эди. Тадбиркор сифатида рўйхатдан ўтгач, солиқ тўлашдан озод бўларди. Жорий йилдан бошлаб, улар тўлайдиган давлат божи тўрт баробаргача камайди ва солиқ тўлаш мажбурияти жорий қилинди. Эндиликда йиллик даромади 100 миллион сўмгача бўлган хонандалар қатъий солиқ ёки ўз ихтиёрига кўра декларация асосида даромад солиғини тўлайди. Агар маблағи 100 миллион сўмдан зиёд бўлса, улар айланмадан олинадиган солиқ тўлайди. Даромад бир миллиард сўмдан ортса, фойда солиғи ва ҚҚС тўлаш талаб этилади”, дея иқтибос келтиради Ф. Умаров сўзларидан Дарё.уз нашри.\nСолиқ қўмитаси мулозими ўз сўзида мазкур норманинг йўлга қўйилиши бўйича хонандалар томонидан эътироз бўлмаганини, айни пайтда “Ўзбекконцерт” билан биргаликда солиқ тўлаш механизмини ишлаб чиқилаётганини урғулаган.\nТадбирда таъкидланишича, 2019 йил якунига қадар концерт-томоша фаолияти билан шуғулланувчи бир нафар ижрочи томонидан йилига ўртача 7 миллион сўм (ижрочиларнинг рейтинг гуруҳига қараб 5,6 миллион сўмдан 46,2 миллион сўмгача) давлат божи тўланган. Лицензия эса уч ойдан беш йилгача берилган. Жорий йилдан бошлаб лицензия муддати қатъий бир йил этиб белгиланган.\nХориждаги ўзбекистонликлар онлайн тарзда консуллик рўйхатидан ўта олади\nХорижда доимий ёки вақтинча яшаётган ўзбекистонликлар ва фуқаролиги бўлмаган шахслар эндиликда электрон тарзда консуллик рўйхатидан ўта олиш имкониятига эга бўлди.\nАдлия вазирлигининг “Ҳуқуқий ахборот” Телеграм-канали маълумотига кўра, чет элдаги ўзбекистонликлар бу ишни амалга ошириш учун Ташқи ишлар вазирлигининг consulate.mfa.uz веб-саҳифасидан фойдаланишлари мумкин.\nЯнги тартиб шу йил 10 февралидан жорий этилган.\nКонсуллик рўйхатидан ўтиш учун аризачи зарур ҳужжатларнинг “PDF” форматда сканер қилинган нусхаларини тизимга жойлаштириши лозим.\nҲужжатлар тақдим этилган вақтнинг ўзида консуллик мансабдор шахси портал орқали рўйхатга олинган шахсларнинг электрон почта манзилига консуллик рўйхатига олинганлик тўғрисидаги тегишли хабарномани жўнатади.\nМазкур саҳифа орқали хорижий паспорт, Ўзбекистонга қайтиш учун сертификат, туғилганлик ёки ўлим тўғрисидаги гувоҳнома, фуқароликдан чиқиш учун ҳужжатларни расмийлаштириш бўйича онлайн хизматлар ҳам кўрсатилади.\nМирзиёев Туркия сафарига отланди\nМирзиёев Эрдўғон билан сўнгги бор ўтган йилнинг 15 октябрида Озарбайжон пойтахти Бокуда учрашганди.\nЎзбекистон президенти Шавкат Мирзиёев 19-20 февраль кунлари Туркияга боради. Бу ҳақда маълумот тарқатган президент матбуот хизматига кўра, сафар Туркия президенти Ражаб Тоййиб Эрдўғон таклифига биноан амалга оширилмоқда.\nТашриф дастурига мувофиқ, пойтахт Анқарада олий даражадаги музокаралар ҳамда Ўзбекистон ва Туркия президентлари ҳамраислигида икки томонлама Стратегик ҳамкорлик кенгашининг биринчи йиғилиши бўлиб ўтиши кутилмоқда.\nЎзаро музокаралар чоғида, хабарномада қайд этилишича, “сиёсий, савдо-иқтисодий, инвестициявий, молиявий, транспорт-коммуникация, таълим, маданий-гуманитар ва бошқа устувор йўналишларда ҳамкорликнинг ҳозирги ҳолати ва истиқболлари кўриб чиқилади ҳамда минтақавий ва халқаро аҳамиятга молик масалалар бўйича фикр алмашилади”.\nЎзбек расмийлари “прописка” ўрнига “қайд этиш”ни жорий этмоқчилар\nЎзбекистонда прописка сўзи амалдан чиқарилади. Бу ҳақда Ўзбекистон ички ишлар вазирининг ўринбосари Азизбек Икромов Халқаро пресс-клубнинг галдаги сессиясида маълум қилган.\n“Прописка - эскидан қолиб кетган тизим. 2011 йилдан ҳозирга қадар Тошкент вилоятида 76 мингдан зиёд фуқаро, Тошкент шаҳрида эса 200 минг фуқаро доимий пропискага ўтган. Эндиликда прописка сўзи амалдан чиқарилиб, ўрнига “қайд этиш” сўз бирикмаси ишлатилади”, деди Азизбек Икромов.\nИИВ мулозими сўзнинг алмаштирилиши иш моҳиятига нечоғли таъсир кўрсатишига аниқлик киритмаган.\nЎзбекистон президенти Шавкат Мирзиёев ўтган ой парламентга йўллаган мурожаатида шу йил 1 апрелига қадар ҳукумат прописка тизимини ислоҳ қилишни назарда тутувчи таклифларни ишлаб чиқиши лозимлигини урғулаганди.\nПрезидентнинг бу баёнотидан кейин ўзбек амалдорлари ҳам прописка тизимининг зарарлари ҳақида очиқ гапира бошлаганлар.\nҲуқуқ фаоллари Тошкентдаги прописка тизимининг мантиқсизлиги ҳақида айтиб келишади.\nЎзбек ошпазлар Москвада тарихдаги энг оғир лағмонни пиширди\n2015 йилда Олмаота шаҳрида тайёрланган 687 килограммлик лағмон бундан олдинги рекорд натижа эди.\n13-16 февралда Москвада бўлиб ўтган III халқаро маданиятлар фестивали доирасида ўзбекистонлик ошпаз Ҳаким Ғаниев бошчилигидаги ошпазлар гуруҳи дунёдаги энг оғир - 797 килограммлик лағмон пиширди.\nБу ҳақда Ўзбекистон Республикаси Туризмни ривожлантириш давлат қўмитасига таяниб, ЎзА хабар қилди. Хабарда лағмон хамирининг умумий узунлиги неча километрга чўзилгани айтилмаган.\nЛағмон “Интеррекорд” халқаро рекордларни рўйхатдан ўтказиш агентлиги томонидан қайд этилгани, ва бундан аввалги рекордни янгилагани хабар қилинди. 2015 йилда Олмаота шаҳрида тайёрланган 687 килограммлик лағмон бундан олдинги рекорд натижа эди.\nII халқаро маданиятлар фестивалида Ўзбекистон, Қозоғистон, Қирғизистон, Туркманистон, Грузия, Россия, Татаристон, Озарбайжон ва Доғистондан халқ амалий санъати усталари иштирок этди.\nСолиқ имтиёзлари 1 апрелдан бекор қилинади\nСолиқ кодексининг эски таҳририда назарда тутилган имтиёзлар 1 апрелдан бошлаб бекор қилинади. gazeta.uzнинг хабар қилишича, 17 февралда Ахборот ва оммавий коммуникациялар агентлигида ўтказилган матбуот анжуманида давлат солиқ қўмитаси раиси ўринбосари Фазлиддин Умаров солиқ имтиёзлари ва уларни тайинлаш тартибига изоҳ берди.\nУмаровнинг айтишича, энг муҳим урғу ижтимоий аҳамиятга эга бўлган (таълим, тиббиёт, маданият, маиший хизмат) солиқ имтиёзларига қаратилган ва улар сақланиб қолинди.\n«Бундан ташқари, иқтисодиётнинг муҳим тармоқлари учун Ўзбекистон Республикаси президенти ва Вазирлар Маҳкамасининг қарорларида назарда тутилган имтиёзлар уларнинг амал қилиш муддати тугагунига қадар амал қилиши белгиланди. Эндиликда имтиёз фақат президент томонидан тақдим этилиши мумкин», — деди у.\nЯнги таҳрирдаги Солиқ кодекси билан солиқ имтиёзлар беришнинг янги принципи ҳужжатнинг 75-моддасида баён этилган.\nЖумладан, асосан айрим солиқлар бўйича солиқ имтиёзлари (ҚҚС, акциз солиғи ва ер қаъридан фойдаланганлик учун солиқдан ташқари) Ўзбекистон президентининг қарорлари билан фақат белгиланган солиқ ставкасини камайтириш, лекин кўпи билан 50 фоизга камайтириш тарзида ҳамда кўпи билан уч йил муддатга берилиши мумкинлиги белгиланган.\n«Шу билан бирга, янги таҳрирдаги Солиқ кодексида молиявий қийинчиликка дуч келган корхоналарни ҳукумат томонидан қўллаб қувватлаш мақсадида, солиқларни тўлаш муддатларини ўзгартириш ёки бўлиб-бўлиб тўлаш имконини бериш бўйича меъёр киритилди», — дея қайд этди Умаров.\n2020 йил 1 январга қадар амалда бўлган Солиқ кодексида солиқ имтиёзларни назарда тутувчи меъёрлар 380тани ташкил қилган. Янги таҳрирдаги кодекс қабул қилиниши арафасида имтиёзларнинг барчаси инвентаризациядан ўтказилиб, ўзини оқламаган меъёрлар бекор қилинган. Янги кодексда доимий амал таъсирига эга 301та солиқ имтиёзи мавжуд.\nЎзбекистон жанубида бодом гуллади\nЎзбекистоннинг энг жанубий вилояти - Сурхондарёда бодом гуллагани тўғрисида kun.uz хабар қилди.\nСайт ўз хабарига гуллаётган бодом дарахтлари суратларини илова қилган.\nБу йил Ўзбекистонда қиш илиқ келди. Бироқ кейинги кунларда ҳаво бироз совигани айтилмоқда.\n18 февралда Қашқадарё ва Сурхондарё вилоятларида ҳаво ўзгариб туради, баъзи жойларда ёмғир ёғади, туман тушиши мумкин. Шарқдан эсган шамол йўналишини ўзгартириб, ғарбдан 7-12 м/с тезликда эсади. Ҳарорат кечаси 2-7 даража, кундузи 5-10 даража илиқ бўлади.\nИИБ назорати остидагиларга доир қарор қабул қилинди\nЎзбекистон ҳукумати 14 февралда “Ички ишлар органлари пробация хизмати фаолиятини самарали ташкил этиш бўйича қўшимча чора-тадбирлар тўғрисида”ги қарорни қабул қилди.\nБу ҳақда хабар қилган Адлия вазирлигига кўра, қарорга мувофиқ, 2020 йил 1 мартдан бошлаб назорат остидагиларга ижтимоий-ҳуқуқий ва психологик ёрдам кўрсатиш бўйича вазирлик ва идоралар ўртасида ўзаро ҳамкорлик йўлга қўйилади.\nШунингдек, юридик йўналишдаги ОТМлар таълим дастурларига назорат остидагиларнинг психологик портретини ўрганиш бўйича махсус мавзулар киритилади ҳамда тегишли ОТМларда психология йўналишида таълим олаётган талабаларнинг пробация бўлинмаларида амалиёт ўташлари йўлга қўйилади.\nҚарор билан 2020-2021 йилларда ички ишлар органлари пробация хизмати фаолиятини янада самарали ташкил этиш чора-тадбирлари режаси ҳамда ҳамкорликдаги фаолият механизми тасдиқланди.\nПрезидентнинг тегишли қарорига асосан Ички ишлар вазирлиги Ҳуқуқбузарликлар профилактикаси бош бошқармасининг озодликдан маҳрум қилиш билан боғлиқ бўлмаган жазоларни ижро этилишини назорат қилиш негизида вазирликнинг Жазони ижро этиш бош бошқармаси ҳузуридаги Пробация хизмати ташкил этилган.\nВенгрия делегацияси Тошкентга келмоқда\nВенгрия Ташқи иқтисодий алоқалар ва ташқи ишлар вазири Петер Сийярто.\nЖорий йилнинг 18 февраль куни Венгрия Ташқи иқтисодий алоқалар ва ташқи ишлар вазири Петер Сийярто бошчилигидаги делегация амалий ташриф билан Тошкент шаҳрига келади.\nЎзбекистон ТИВ матбуот хизмати маълумотига кўра, ташриф дастуридан Ўзбекистон Ташқи ишлар, Энергетика, Инвестициялар ва ташқи савдо вазирликларида ва бошқа идораларда икки томонлама музокаралар ўтказиш ўрин олган.\nВенгрия делегациясининг Иқтисодий ҳамкорлик бўйича Ҳукуматлараро комиссия 5-йиғилиши ва Ўзбекистон-Венгрия бизнес-форумида ҳам иштирок этиши кутилмоқда.\nЎзбекистонда Туркия махсус саноат зонасининг филиали очилиши мумкин\nЎзбекистонда Туркиянинг "Гебзе" махсус саноат зонасининг филиали ташкил этилиши мумкин. Филиал ташкил этиш бўйича ҳамкорлик истиқболлари Туркия вице-президенти Фуат Ўктой билан Ўзбекистон Инвестициялар ва ташқи савдо вазири Сардор Умурзоқовнинг ўтган ҳафтада Анқарада бўлиб ўтган учрашувда муҳокама этилган.\nИнвестициялар ва ташқи савдо вазирлиги матбуот хизмати тарқатган маълумотга мувофиқ, мулоқот чоғида транспорт ва юк ташиш соҳаларида тизимли ўзаро муносабатлар, Туркия ҳукумати томонидан техник кўмак бериш ва имтиёзли кредитлаш дастурлари доирасида ўзаро ҳамкорликни ривожлантириш масалаларига тўхталиб ўтилган.\nШунингдек, Ўзбекистон ва Туркия ўртасидаги Имтиёзли савдо тўғрисидаги келишувини имзолашга тайёргарликни жадаллаштириш ва мазкур битимга киритилиши таклиф этилаётган товарлар позицияларини кенгайтириш масалалари ўрганилди ҳамда уни амалда қўллаш тартиблари келишиб олинган.\n“Мазкур чоралар Туркия ва Ўзбекистон республикаларининг ўзаро савдо айланмасини 5 миллиард долларга етказиш борасида икки мамлакат Президентлари томонидан берилган топшириқни амалга оширилишига катта кўмак бериши кутилмоқда”, дейилади вазирлик хабарномасида.\n“Beeline-Ўзбекистон” бир йилда 1 миллион мижозини йўқотди\n“Beeline-Ўзбекистон” алоқа оператори мижозлари 2019 йил тўртинчи чорагида 8,1 миллион кишини ташкил этди. Бу ўтган йилнинг шу даврига нисбатан 10,7 фоизга камдир.\nМобиль оператор муассисларидан бири бўлган VEON ширкатининг ўтган ҳафта эълон қилган ҳисоботига кўра, 2018 йил тўртинчи чорагида 9,1 миллион мижозга эга бўлган. Ширкат бу қисқаришни доимий равишда маблағ сарфламайдиган мижозларнинг тармоқдан чиқиб кетгани билан боғлаган.\nҲисоботга кўра, “Beeline-Ўзбекистон”нинг мамлакатдаги умумий даромади бир йилда 8,8 фоизга камайган. Бунга мобиль алоқа учун акциз солиқлар ставкасининг 15 дан 20 фоизга чиқарилгани асосий сабаб ўлароқ кўрсатилган.\nСирдарёдаги ёнғинда бир оиланинг 6 аъзоси ҳалок бўлди\nСирдарё вилоятининг Сардоба шаҳарчасида чиққан тунги ёнғинда бир оиланинг олти аъзоси ҳаётдан кўз юмди.\nФавқулодда вазиятлар вазирлиги маълумотига кўра, ҳодиса 17 февралга ўтар кечаси соат 02:40 ларда содир бўлган.\nСардобадаги “Кўркам диёр” маҳалла фуқаролар йиғини Робот кўчасидаги 3-уй 1-хонадонида келиб чиққан ёнғинда хонадон эгалари бўлган эр-хотин, уларнинг икки қизи, ўғли ва набираси қурбон бўлган.\nФВВ ҳодиса юзасидан дастлабки терговолди суриштирув ишлари олиб борилаётганини маълум қилган.


Оммавий юриш тадбирида 10 мингга яқин киши қатнашди (фото)\nОммавий юриш тадбирида 10 мингга яқин...\n24.08.2019 11:02 0 1382\nБугун, 24 август куни Соғлиқни сақлаш вазирлиги ташаббуси билан «Биз соғлом турмуш тарафдоримиз» шиори остида оммавий юриш ҳамда «Саломатлик стартлари» тадбирлари ташкил этилди.\nПойтахтимизда ўтказилган тадбирларда 10 мингга яқин киши «Халқлар дўстлиги» саройидан Ислом Каримов кўчаси бўйлаб, то Миллий олимпия қўмитасигача бўлган масофада ташкил этилган фаол юришда иштирок этишди. Сўнгра Пахтакор стадионида «Саломатлик стартлари» тадбири, таниқли санъаткорлар иштирокида концерт дастурлари ташкил этилди.\nЖаҳон соғлиқни сақлаш ташкилотининг маълумотига кўра, тараққиёт туфайли инсоният ҳаёт тарзида камҳаракатлиликка одатланаётгани кўплаб тиббий-ижтимоий муаммоларга сабаб бўлмоқда. Дунё миқёсида қайд этилаётган ўлим ҳолатининг ҳар тўртдан бирига айнан шу муаммо сабаб бўлмоқда. Масалан, сут бези ва йўғон ичак саратони, қандли диабет, юрак ишемик касалликлари юзага келишининг 25-30 фоизига ана шу омил жиддий туртки бўлади.\nБундай муаммонинг олдини олиш ҳар бир инсоннинг ўз қўлида. Тўғри, бугунги тиғиз иш куни соатлаб спорт машғулотлари бажаришга имкон бермаслиги мумкин. Бироқ, ҳеч бўлмаганда кунда-кунора 20-30 дақиқалик жисмоний машқлар бажариш, кунига 1-2 километр пиёда юриш учун ҳаммада имкон топилади.\nШифокорларнинг айтишича, ана шу озгина ҳаракат ҳам организмни кислородга тўйинтириш, модда алмашинувини яхшилашда ижобий натижа беради. Бундай кун тартибига одатланган инсон хафақон, инфаркт, инсульт, саратон каби оғир касалликлардан ўзини ҳимоялайди.\nсоғлиқни сақлаш оммавий юриш\nЖамият 22/01, 11:43\nССВ Хитойда тарқалган вирус сабаб чегараларда текширув кучайтирилганини маълум қилди\nЖамият 19/11, 16:56\nКолбаса маҳсулотлари куйдирги касаллигига сабаб бўляптими? Вазирлик ойдинлик киритди


Дунёдаги энг бахтли инсон! — Teletype\nДунёдаги энг бахтли инсон!\nДунёда қанчадан қанча ўзини меҳнати ва қайсарлиги билан, бирор бир ўзи қизиққан соҳани танлаган ва унга ҳаётини бағишлаган, катта ютуқларга эришган профессионаллар бор. Масалан Арнольд Шварцнегер, Конор Макгрегор, Кристиано Роналду... Аҳад Қаюм) Яна туғилганидаёқ бирор нарсани қойиллатиб ташлаш учун иқтидор билан туғилган талантли инсонлар бор: Моцарт, Пушкин, Месси... Хасан Табиб) Лекин энг асосийси фавқулотта ГЕНИЙ инсонлар бор. Масалан: Леонардо да Винчи, Галилео Галилей, Ньютон, Никола Тесла, Эйнштейн... Ахмадбой)\nЎйлаб қоламан, наҳотки дунё тарихидаги гений инсонларни хисоби тугаган бўлса? Дўстлар диққат! ЙЎҚ!!! Гурбангулиии Бердимухаммедоооов! Туркманистоннинг умрбод президенти, 21 аср даҳоси, қўшиқчи, автопойгачи, боулинг устаси, атлет, Рембо, хоккейчи, чавандоз, каратист, гольфчи ва шунчаки Миллат Қуёши! У шу даражада ўз халқини севадики, “Фуқароларнинг кўп сонли мурожатлари” ни ерда қолдирмай Ашхобод марказида ўзига 20 метрлик тилла суви юритилган ҳайкал ўрнатган. Халқ иродасини сўзсиз бажаришни шу инсондан ўрганиш керак дўстлар!\nТасаввур қилинг, сизда умуман чекланмаган имкониятлар бор. Нимани хоҳласангиз амалга ошади. Масалан, зўр қўшиқ куйлашни хоҳлайсизми? Там қарсаклар, миллионлаб мухлислару эътирофларга кўмилиб кетишни? Аммо сизда овоз йўқ. Муаммо эмас! Мана бу ерда, Туркманбошини ундан олдин қўшиқ айтган йигитларни қўлидаги созланмаган, минғирлаб ётган гитарани олиб, уни испанский Кабальеро гитарасини овозидан ҳам тиниқ қилиб чалиб ташлаганини кўришимиз мумкин)\nТуркманистон фуқаролари, Орқадоғга иккинчи мартта “Туркманистон Қахрамони” унвонини берилишини талаб қилиб чиқишибди эканмуш. Ўша вазиятни шундай тасаввур қилдим:\n- Уфффф, чота зерикишу... Қанақадур янги унвон берсаммикин ўзимга...\n-Ооо Буюк Орқадоғ! Сиз дунёда борки ҳамма унвонларга эгасиз. Сизни тақдирлагани сабаб ҳам қолмади умуман.\n- Хммм, ватанга муҳаббат учун олганманми?\n- Олгансиз, олгансиз олампанох! Ҳаммасини олгансиз. Ҳа топдим! Сиз ўзингизга мукофот пули ёзиб олишингиз мумкин!\n- Канешна мукофот пули яхши, лекин қанақадур унвонлари билан бўса жуда ярашиболардида менгааа уатааааайт) Кел халиги нимайдия, ҳа “Миллат қахрамони” деган унвон оламан а?\n-Олампаноҳ, лекин сиз шундоқ ҳам қахрамонсиз, бу унвонниям олгансиз!\n- Мен нима учун қахрамон бўлгандим?\n- Кўзларингизни ранги учун!\n- Ҳммм, тўғри тўғри бунга лойиқ эдим канешна. Лекин бу жааа жиддиймасда, кел мана масалан “Мустақилликни мустаҳкамлагани ва Туркманистоннинг бетарафлигини сақлаб қолгани учун” ан, қалай?)))\nИккинчи мартта миллат қахрамони бўлгач, Қурбонгули Бердимуҳаммедов унвонга қўшиб бир мартталик пул мукофоти ҳам олган. Атиги 100 минг доллар. Бугатти Вейронни моториниям бермайди бу пулга. Хокисорликни қаранг! Илм фан олами ҳам Орқадоғ олдида чуқур таъзимда! У бир қатор халқаро университетларнинг фахрий доктори хисобланади. Лекин энг муҳим унвон бу албатта унинг “Туркманистонга муҳаббати учун” олинган орденидир. Халқини, ватанини севадида аҳир, хиринг-хиринг қиласизлара эй!\nТасаввур қила оласизми қаердадур шунчалик ўзига бино қўйган одам борки шунчаки эрталаб туриб уйини балконидан шаҳарга қараб “Эх қанчалар севамана бу юртни деб, ие бу учун менга орден таъсис қилиш керак” деса а?) Албатта бу унвонлар давлат бюджетидан қонунан пул қирқишни кулгили йўлларидан бири холос. Бизда бунақа пул қилиш учун ҳеч бўлмаса бизнес очиш керак, ҳамма именно сен очган бизнесдан фойдаланиши кераклиги хақида қонун қабул қилиш керак, монополиялар ўйлаб топиш, буларни яшириб юриш керак, буёда Озодлик думингни босволадимиее, эххеее қанча ишлар қилиш керак. У бўлса жуда катта мусобақалар уюштиради. Ралли дейсизми, от пойгасими ҳаммасидан бор. Бу мусобақаларда ким ғолиб бўлишини битта уринишда топа олмасангиз иккинчи экансиз) Кунларнинг бирида Донолар доноси от пойгаси уюштиради, ғолибга бериладиган мукофот қариийб 11 миллион доллар. Унда ўзи ҳам қатнашади, канешна ғолиб ўзи бўлади.\nАвтопойгаларда ҳам иштирок этади Гурбнгули Шумахер. Яқинда бўлиб ўтган пойгада ҳам ғолиб бўлди. Рақиби ўзи битта эди, у ҳам бўлса яшашга муҳаббати кучли одам эди) Тушуняпсизми? Жуда кўп турнирлар ўтказадида, катта пуллар тикиб ўзи ютиб олади? Ҳа нима “халол мехнат” пешана тери чо)\nАжойиб, оддий қишлоқ касалхонасидан чиққан стамотолог, 17 йил ичида соғлиқни сақлаш вазири бўлди. 4 йилдан кейин Вазирлар маҳкамаси раисининг яъни аввалги Туркманбошининг ўринбосари бўлди. Бунақанги ютуқларга фақат фавқулодда генийлар эриша олади холос. 2007 йилги интрига ва курашларга бой бўлган президентлик сайловида қахрамонимиз ғолиб бўлади. Хечким кутмаганди лекин бору)\nХўш, қахрамонимиз хар ҳил мусобақалар, диги-диги ўйнаш, чиройли қўшиқлар куйлашдан бўш вақтларида халқ учун яна нима ишлар қилади? Масалан нос чекишни тақиқлади, оқ рангдан бошқа машина хайдашни тақиқлади, 40 ёшгача бўлганларга четга чиқишни тақиқлади, шортик кийишни тақиқлади, соч бўяшни тақиқлади, яшашни тақ... узр берилиб кетдим) Туркманистон 2018 йилги “Фуқаролар эркинлиги” рейтингида фахрли 203 чи ўринни олди, Сурия ва Шимолий Кореядан олдинда зато) (202 чи ўринда қайси давлатлигини топингчи)\nЮқоридаги гапларнинг бари ҳақиқат! Бирни кўриб зикр қил, бирни кўриб шукр..


Йўл-патруль хизмати ходимлари янги формани синовдан ўтказмоқда\n13 Фев 2020 653\nАввал хабар қилинганидек, жорий йилнинг 12 февралидан бошлаб Ўзбекистон йўл-патрул хизмати инспекторлари илк бор пойтахт кўчаларида янги формада пайдо бўлди. Одатий яшил форма ўрнига тўқ кўк ранглисида.\n"Ўзтекстильпром" уюшмаси томонидан тикилган форма бир неча вариантларда тақдим этилган. Унда бодикамаера маҳкамланадиган махсус жой ҳам бор, ёруғлик қайтарувчи чизиқлар форманинг ўзига қўшилиб тикилган, илгари ЙРХ ходимлари куннинг қоронғи пайтида форма устидан махсус ёруғлик қайтарадиган нимча кийиб олишарди.\nЙўл ҳаракати ходимлари билан ўтказилган сўровда улар форманинг енгиллигини ва материалининг тез қуришини алоҳида таъкидлашди.\n1 Фев 2020 6756\n6 Фев 2020 5406\n2 Фев 2020 4944\n1 Фев 2020 3104\n1 Фев 2020 2675\n6 Фев 2020 2635\n31 Янв 2020 2242\n4 Фев 2020 2146\n1 Фев 2020 1974\n3 Фев 2020 1918\n19 Фев 2020 1706


15:50 / 12.07.2017\nРеспублика бўйлаб Ўзбекистон ёшлар иттифоқи ҳудудий кенгашларининг кенгайтирилган йиғилишлари старт олди.\nИттифоқнинг Фарғона вилоят Кенгашининг навбатдан ташқари кенгайтирилган кенгаш йиғилишида Адҳам Жалолович Аҳмедов вилоят Кенгашига раис этиб сайланди. Бу ҳақда «Кун» мухбири Аҳрор Зиё маълумот берган.\nАдҳам Жалолович Аҳмедов 1975 йил 6 декабрь куни Фарғона вилояти Тошлоқ туманида туғилган. Маълумоти олий. Шу кунга қадар Фарғона Политехника Инситути ўқитувчиси (2000 йил), «Камолот» ЁИҲ вилоят Кенгашида мутахасис (2002 йил), Тошлоқ туман Кенгаши раиси (2006 йил), Вилоят Кенгаши раиси (2011 йил), Фуқаролик жамияти шаклланишини мониторинг қилиш мустақил институти Фарғона вилояти ҳудудий бўлинмаси етакчи мутахассиси (2013 йил), Фуқаролик жамияти шаклланишини мониторинг қилиш мустақил институти Фарғона вилояти ҳудудий бўлинмаси раҳбари ўринбосари (2015 йил) ва ҳозирда Фарғона вилояти ҳокимлиги ҳузуридаги фуқароларнинг ўзини ўзи бошқариш органлари ҳодимларининг малакасини ошириш бўйича ўқув курслари директори лавозимида фаолият олиб борган.\nБундан аввалроқ Ўзбекистон ёшлар иттифоқининг Қорақалпоғистон, Тошкент шаҳри ва Андижон вилояти кенгашларига раислар сайлангани ҳақида хабарлар берилганди.\nФарғона Камолот Ёшлар иттифоқи


Имомқулихон ибн Динмуҳаммадхон\nЎзбек давлатчилиги тизимидаги аштархонийлар сулоласини бошқарган Бухоро хонлиги ҳукмдори. Валимуҳаммадхон Эрондан олиб келган қўшинга қарши Бухоро халқининг курашига раҳбарлик қилиб қозоқлар ёрдамида эронликларни тор-мор келтирган. Сўнгра 1611-йил Сирдарёнинг қуйи оқимидаги ҳудудларга юриш қилиб исёнкор, қозоқ, қалмоқ, қорақалпоқларни бўйсунтирган. Имомқулихон 1613-йил Тошкентни эгаллаб ўғли Искандарни ҳоким этиб тайинлаган. Аммо, шаҳар аҳолиси унинг ножўя хатти ҳаракатларидан норози бўлиб исён кўтариб Искандарни ўлдирган. Бундан ғазабланган Имомқулихон Бухоро, Балх ва Бадахшон вилоятларидан қўшин йиғиб келиб, Тошкент аҳолисини қирғин қилган (Тошкент қирғини). Бухоро хонлигида ички низолар жуда кучли бўлган. Тошкент, Балх, Самарқанд вилоятлари очиқдан-очиқ марказий ҳокимиятга қарш сиёсат юргизишарди. Имомқулихон бу курашларга барҳам берган. У дарвешларни қўллаб қувватлаган, атрофига олимлар ва шоирларни тўплаган, ўзи ҳам шеърлар ёзган. Ўша замон манбаларининг бирида шундай ёзилган ,, Имомқулихон ночорлар ишини енгиллаштирди, арз билан келганларни қайтармади, унинг замонида на камбағал ва на бечора қолмаганди.Чиқарган буйруқлари ижроси борасида амалдорларига қаттиқ турди, қоронғу тушиши билан оддий кийим кийиб, вазири ва қўрчи билан бозорлару- маҳаллаларни айланиб оддий халқнинг ҳақиқий турмуш аҳволидан боҳабар бўлиб турарди. Буни халқ билгани учун ҳам Имомқулихон ҳукмронлиги йиллари мамлакатда бирон марта ҳам исён кўтарилмаган”. Кўчманчилар билан олиб борилган муваффақиятли жанглар натижасида у 30 йилдан ортиқ ҳукмронлик қилган.\nБу даврда мамлакатда марказий давлат ҳокимияти кучайган. Ҳиндистон, Эрон ва Россия билан элчилик муносабатларини ўрнатган. Россиянинг жосус элчиси И.Д.Хохлов 1620-22-йилларда Бухорода бўлган. Имомқулихон кўр бўлиб қолгач, 1642-йилда тахтни укаси Надрмуҳаммадга топширган. Ўзи ҳажга кетиб умрининг охиригача ўша ерда бўлган. У Мадина шаҳрида чорбоғ, Маккадаги Каъбага киравериш дарвозаларидан бири остонаси учун олтин ва кумуш тутқичли ёғоч зина қурдирган. Бухорода Имомқулихон ҳукмронлигининг оқибати шу бўлдики, унинг даврида хон ҳокимияти нисбатан мустаҳкамланди. Нуфузли амирлар ва зодагонлар ҳам хон ҳокимиятига нисбатан душманлик муносабатларини тўхтатиб туришга мажбур бўлдилар. Бироқ, шунга қарамай, Имомқулихон мамлакатдаги сиёсий тарқоқликнинг олдини ололмади.


Хачатуров Эдуард Иосифович\nТаваллуд топган сана: 27 mart 1936 йил\nУ ўзи ёзган сценарий асосида олинган Туркманфильми “Саҳро” деб номланади ва диплом ишини шундан ҳимоя қилган. Унинг бош қаҳрамони ҳаётда ўз йўлини қидираётган ўсмир болакай бўлади. Бу ролни Ортиқ Жалилов ўйнаган, шундан кейин уни таниқли кинематографчилар ўзларининг бир қанча фильмларига таклиф этишган.\nЭдуард Хачатуров Тошкентнинг эски шаҳар қисмида ҳунарманд ва савдогарлар макон топган Тахтапул маҳалласида дунёга келган.\nНомидан ҳам икки хил маънони англатиши кўриниб турибди – “тахта кўприк” ёки “тахтадан ишланган пул”. Тахтапулда истиқомат қилганларнинг кўпини ажнабийлар ташкил этарди. Хачатуровлар оиласи ҳам 1915 йил Туркиядан бадарға қилиниб, Туркистон ўлкасига келиб қолгани бежиз эмасди.\nТахтапулда ўсган болалар ёшлигидан икки тилда: ўзбек ва рус тилларида сўзлашишни билишарди. Ана шундай болалардан бири Хачатуровлар оиласининг 5 фарзанди эди. Дарҳақиқат, Эдуард гўдаклик пайтида эрта ота-онасидан жудо бўлган — улар олдинма-кетин бу ҳаётдан кўз юмушганида эндигина 5 ёш бўлган. Эдуардни унинг акаси ва опаси ўз тарбиясига олишган. Кўп ўтмай улар фронтга кетиб, қайтиб келишмаган.\nКенжаси Альберт ва Тамара қўлида қолган, бу опа-ука санъат йўлини танлашган ва кейинчалик бу Эдуарднинг ҳаётида катта роль ўйнаган. «Ёшлик маҳалимда ҳинд киноларини жуда завқ билан томоша қилардим, “Дайди”, “Баврахоним”, “Жаноб 420” фильмларидаги куй ва қўшиқлари ва репликасини ёддан билардим. Бир кун келиб таниқли актёр ва режиссёр Раж Капур билан кўришишни орзу қилардим”- деб хотирлайди ўсмирлик чоғларини Эдуард Иосифович.\nЭдуард қисқа муддат «Ўзбекфильм»да фаолият юритган, у ҳаттоки “Иккинчи чечаклар” фильмида суратга тушишга ҳам улгурган. Бир куни у “Режиссёрлик бўлимига ўқишга кираман” деб қолди.\nАммо унга омад кулиб боқмади, чунки ўзбек квотасига киргизилмаган эди. Яқинлари ва дўстлари ёрдамида “Тошкент Москва” поездига чипта олди. ОТМга биринчи ташриф буюрганида ижодкорлар Сергей Герасимов ва Тамара Макаровалар ўз ижодий устахоналарига ёшларни жалб қилишаётганди.\nБошланишида Сергей Аполлинарьевич и Тамара Федоровна тошкентликларга актёрлик маҳорати ва ташқи кўриниш, борингки, фото ҳамда кино сирларини ўргатди. Аммо Эдуард Хачатуровни кўпроқ режиссёрлик соҳаси ўзига жалб қилганди.\nТошкентга қайтгач, биринчи режиссёрлик ишини «Узкинохроника»да бошлади. «Ўзбекфильм»да эса ўзбек кино усталари саналмиш Комил Ёрматов, Йўлдош Агзамов, Шуҳрат Аббосовлар билан бирга “Қора консул ўлими”, “Оловли йўллар”, “Абу Райҳон Беруний” фильмларида жонбозлик кўрсатган.\nТез орада унинг мустақил кинопостановкаси ва ҳужжатли фильмлари (кўп қисмли): “Бу ёқимтой йигит”, “Бу ерда чегара бор”, “Шаҳарни сенга бераман” шулар жумласидандир. Масалан, Хачатуровнинг бадиий картиналари: “Биринчи йўловчи” фильми саналиб, Тошкент метро қурувчиларига бағишланган. Унинг “Ринг чорлаяпти” бадиий фильми жуда катта шов-шувга сабаб бўлди. Бу фильм ўзбек боксчисининг жаҳонга юз тутиши ҳақида ҳикоя қилади.\nФильмнинг бош қаҳрамони жаҳон чемпиони Рифат Рисқиевга берилганди, унга бу ролни берганига Эдуард Иосифович заррача ҳам афсусланмади. Шундан буён улар ака-ука тутинишди, бундан ташқари улар бир маҳаллада туғилиб-ўсишган.\nЖаҳон киноси афсонаси Раж Капур билан танишуви Тошкент халқаро кинофестивалида содир бўлган. Эдуард у ерда таниқли ҳинд актёри Раж Капур билан бир саҳнада “Дайди” фильми қўшиғини дуэт қилиб куйлаши бўлган.\nЁши улғайишига қарамай, Эдуард Иосифович ҳанузгача руҳий ва ижодга бўлган меҳри туфайли «Ўзкинохроника» студиясида фаолият олиб бормоқда ва тарихий ва замонавий мавзуларда яратган элликка яқин ҳужжатли новеллалар режиссёри саналади.


Нур-Султонда жаҳон фани ҳафталиги бошланди - Номадлар,Турклар,Қозоқ одатлари ва анъаналари,Қозоғистон табиати | QazaqTV\nНур-Султонда жаҳон фани ҳафталиги бошланди\n#Central Asia Nobel Fest #Нобель #НурСултон #Университет #фан\nНур-Султонда Нобель мукофоти совриндорлари ва жаҳон экспертлари иштирокида жаҳон фани ҳафталиги бошланди. Анжуман онлайн форматда ўтказилмоқда. Ҳафталик 16 апрелгача давом этади. Унинг доирасида CentralAsiaNobelFest иккинчи Нобель фестивали ҳамда Қозоғистон ва Марказий Осиё университетлари учун туркум лекциялар ташкил қилинади.\n«Келажакни кашф эт» шиори остида ташкил қилинган анжуманда 50 нафар спикер қатнашади. Уларнинг 8 нафари Нобель мукофотини олган. 9 нафари «Юксак ютуқлар учун» мукофоти совриндори. Шунингдек, қатор жаҳон экспертлари жалб этилган. Нотиқлар имкониятлар иқтисодиёти, таълим трендлари ва келажак саноати йўналишларида илғор тажрибасини баҳам кўради.\nАдилет Амиров, Nobelfest мувофиқлаштирувчиси:\n- Ҳозир мамлакатимиз, халқимиз баҳамжиҳатликда пандемияга, пандемия асоратларига қарши кураш билан банд. Лекин биз узоқроққа назар ташлаш ниятидамиз. Тингловчиларимизга пандемиядан кейин юзага келадиган вазиятни тасвирлаб бериш, қайси технологиялар, инновациялар зарурлигини кўрсатишни истаймиз. Пешқадам бўлиш учун аввало ортда қолмаслик, мамлакатимиз барқарор ривожланиб борадиган, жаҳонга янги технологияларни кўрсатадиган келажакни кашф этишимиз зарур.\nТашкилотчиларнинг берган маълумотига кўра, 10 кун давомида Жаҳон фан ҳафталигининг 20 минг иштирокчиси учун онлайн-дебатлар, мунозаралар ва етакчи кашфиётчилар, иқтисодчилар, жаҳон олимлари лекциялари тингланади.\n- Биз бу тадбирларни Қозоғистон ва Ўрта Осиёдаги Ўзбекистон, Қозоғистон, Қирғизистон каби давлатлар, Кавказ, Озарбайжон талабалари учун тайёрладик. Кўп зиёлилар унга уланади. Спикерларимиз халқаро даражада ном қозонган, имкони борича кўпроқ Нобель мукофоти совриндорларини жалб қилдик. Улар турли мамлакатлардан, шу жумладан, Америка Қўшма Штатлари, Европадан бўлса ҳам, Қозоғистон нотиқларини ҳам эътибордан ташқарида қолдирмадик. Қозоғистоннинг йирик компаниялари раҳбарлари таклиф қилинган. Улар чет эллик ҳамкасблари билан мулоқотда бўлади, тажриба алмашади.\nЯнгиликлар дастури - 26.10.2021


Перси Биши Шелли (1792-1822; Англия) | www.ziyouz.uz\nБош саҳифа Жаҳон насри онлайн антологияси Перси Биши Шелли (1792-1822; Англия)\nРубрика: Перси Биши Шелли (1792-1822; Англия)\nПерси Биши Шелли (1792.4.8, Фильд-Плейс, Суссекс графлиги — 1822.8.7, Специя қўлтиғи, Италия; Римда дафн қилинган) — инглиз шоири. Оксфорд университетида ўқиган (1810), «Атеизмнинг зарурияти» (1811) рисоласи учун университетдан ҳайдалган. Француз маърифатпарварлари таъсирида «Агасфер» (1809) достони, «Маргарет Николсондан қолган парчалар», «Виктор ва Казиранинг асл шеърияти» шеърий тўпламлари, «Застроцци» (1810) ва «Сент-Ирвин» (1811) романларини ёзган. Дублинга бориб, ирланд халқининг мустақиллик учун олиб борган курашида иштирок этган. Сўнгра Англияга қайтиб, «Қиролича Маб» (1813) фалсафий достонини яратган. 1818 йил Италияга кўчиб борган ва орадан 4 йил ўтгач, тўлқин пайтида денгизга чўкиб ўлган.\nШеллининг адабий меросида эпик достон ва драмалар катта ўринни эгаллайди. Аммо у инглиз адабиёти тараққиётига аввало лирик шоир сифатида катта ҳисса қўшган. Шеллининг шеърлари ҳис-туйғунинг кучли ва самимийлиги, истиора ва сифатлашларнинг ёрқинлиги, мусиқийлиги, ритмнинг янги ва ранг-баранглиги, ички қофиялар ва товуш товланишларига бойлиги билан ажралади. Ҳаёт, севги ва озодлик кучларининг енгилмаслиги Шеллининг «Мағрибдан эсган шамолга қасида», муҳаббатнинг зулм ва ўлим устидан тантанаси эса «Ислом исёни» (1818) ва «Эпипсидихион» (1821) сингари достонларида ўз ифодасини топган.\nШелли Италияда яшаган пайтида роман жанрига мурожаат этиб, қадимий юнон мифи ва Эсхилнинг «Кишанланган Прометей» драмаси асосида «Озод этилган Прометей» (1819) мажозий «лирик драма»сини, ўрта асрлар итальян хроникаси сюжети асосида эса «Ченчи» (1819) трагедиясини яратади. Шеллининг сўнгги йилларда ёзган йирик асарлари орасида «Розалинда ва Елена» (1818), «Адонаис», «Эллада» (1821) достонлари, шунингдек, «Шоҳ Эдип ёхуд Йўғоноёқ шоҳ» (1820) ҳажвий драмаси эътиборга сазовор. Ш. вафотидан кейин «Учинчи Питер Белл» (1819) ҳажвий достони, мифологик мазмундаги «Атлас исмли сеҳргар» (1820), «Ҳаёт тантанаси» (1822) достонлари ҳамда «Карл 1» (1822) тарихий трагедияси эълон қилинган. Сўнгги 2 асар тугалланмай қолган. Шеллининг «Шеъриятни ёқлаб» (1822) эстетик рисоласи ҳам бор. Айрим шеърлари ўзбек тилига таржима этилган.\nI қисм Ақлий фаолиятимизда мушоҳада ва тасаввур аталувчи икки нуқтаи назар мавжуд. Дастлабкиси янгисини келтириб чиқармаган ҳолда фикрларнинг ўзаро муносабатини ўрганади; иккинчиси эса бу фикрларни тафаккур нурларида ёритиб, турли унсурлардан ҳар бири алоҳида янги, яхлит фикрларни юзага келтиради. Уларнинг бири давоми…


Пластик картангиз рақамини ҳеч кимга берманг… » MUZAFFAR.UZ\nКейинги пайтда фуқароларни алдаш ва фирибгарлик йўли билан уларга тегишли банк пластик карталаридан ноқонуний равишда пул ечиб олиш ҳолатлари тез-тез учраб турибди.\nМана, бир мисол. 2019 йил 15 декабрь куни Қорақалпоғистон Республикаси Беруний туманида яшовчи фуқаро М.Б.нинг уяли телефонидаги “Telegram” ижтимоий тармоғининг “Jesco aksiyasi” гуруҳидан унга “Сиз 75 минг сўм пул ютдингиз, пулни телефон рақамингизга ташлаб берамиз” деган смс хабари келади. Ушбу хабар орқали М.Б.нинг телефон рақами ва пластик карта рақами аниқланади. Бироқ унинг пластик карточкасига пул маблағи тушмайди, аксинча, 868 минг сўм ечиб олинади.\nЯна бир ҳолат. Унга кўра, Фарғона вилоятининг Фарғона туманида яшовчи фуқаро Б.А. туман ИИБ бошлиғи номига ариза билан мурожаат қилиб, ўз аризасида жорий йилнинг 11 январь куни номаълум шахс соат тахминан 21:15ларда ўзига тегишли бўлган пластик карточкасидан маълум миқдордаги пулни ноқонуний йўл билан ечиб олганлигини, номаълум шахсни аниқлаб унга қонуний чора кўришни сўраган.\nОлиб борилган терговга қадар текширув ҳаракатлари давомида маълум бўлишича, фуқаро Б.А. 11 январь куни соат 21:11ларда Самарқанд шаҳридаги хонадонида бўлган вақтида ўзига тегишли ошхона мебелини сотиш мақсадида унинг суратини интернет дўконига жойлаштиради. Кўп ўтмай, унга Россия Федерациясига тегишли бўлган абонент рақамидан қўнғироқ бўлади. Нотаниш киши Б.А.га ошхона мебелини сотиб олишини, пулни эса пластик картага ўтказиб беришини айтиб, ундан пластик карточкасининг серия рақами ва смс хабаридаги кодни сўрайди. Табиийки, бегонага ишонган фуқаро чув тушади – унинг пластик картасидан жами 1.442.000 сўм пул маблағи ечиб олинади.\nҲозирда ҳар иккала ҳолат юзасидан жиноят иши қўзғатилган, деб хабар бермоқда Ички ишлар вазирлиги.\nКўрилган: 1 156\nБеморларнинг пулларини ўмарганлар\nЧоп этилган: 24-09-2019, 06:17


Ўзбекистон ва Ўмон ўртасидаги иқтисодий шериклик янги босқичга кўтарилмоқда\nЎзбекистон Республикаси ва Ўмон султонлиги ўртасида савдо-иқтисодий ҳамкорлик бўйича ҳукуматлараро комиссиянинг 4-йиғилиши видеоконференция шаклида ўтказилди. Йиғилишга Ўзбекистон томонидан инвестициялар ва ташқи савдо вазирининг ўринбосари Ш.Вафаев, Ўмон томонидан эса - ташқи ишлар вазирининг ўринбосари Шайх Халифа бин Али Ал-Харисий ҳамраислик қилди. Тадбирда икки мамлакатнинг асосий вазирлик ва идоралари раҳбарлари ҳам иштирок этди.\nТадбир кун тартибига инвестициявий, савдо-иқтисодий, маданий-гуманитар, илмий-технологик ҳамкорлик, шунингдек, туризм, транспорт, инсон ресурслари ва ижтимоий қўллаб-қувватлаш соҳаларида икки томонлама муносабатларни янада чуқурлаштириш масалалари киритилди.\nМуҳокама чоғида йиғилиш иштирокчилари кўп қиррали икки томонлама ҳамкорликнинг ўсиш нуқталарини аниқлаб, истиқболли йўналишларда янги қўшма лойиҳалар, дастурлар ва ташаббусларни илгари суриш механизмларини келишиб олишди.\nНефть ва газ, кимё, энергетика ва электротехника саноати, озиқ-овқат маҳсулотларини ишлаб чиқариш, қурилиш материаллари, туризм ва бошқа соҳаларда инвестициявий ҳамкорликни кенгайтириш ва ўзаро савдони ривожлантириш учун кенг имкониятлар мавжудлиги қайд этилди. Савдо айланмасини ошириш имкониятларини биргаликда ўрганиш, мавжуд савдо тўсиқларини бартараф этиш бўйича таклифлар тайёрлаш юзасидан келишувга эришилди.\nИкки мамлакат ишбилармон доиралари ўртасида яқин алоқалар ўрнатиш ва тадбиркорларни қўшма лойиҳаларни амалга оширишга жалб қилиш бўйича биргаликда ишлашга ўзаро тайёрлик билдирилди. Икки давлат тадбиркорлари ўртасидаги шерикликнинг устувор йўналишларини кўриб чиқиш ва янги бизнес ташаббусларини ҳаётга татбиқ этишни амалий қўллаб-қувватлаш механизмларини ишлаб чиқиш режалаштирилди.\nУмумий қиймати қарийб 200 млн. долларга тенг бўлган инвестициявий лойиҳаларни амалга оширган “UzOman Capital” ўзбек-ўмон инвестиция компанияси фаолияти эътироф этилди. Томонлар ўмонлик ва хорижлик инвесторларнинг сармояларини жалб этиш мақсадида яратилган мазкур самарали қўшма платформадан фаол фойдаланишга келишиб олдилар.\nТранспорт соҳасида қўшма лойиҳаларни амалга ошириш, туризмга инвестициялар жалб қилиш, туристик алмашинув дастурларини биргаликда йўлга қўйиш, йўловчи ва юк оқимларини кўпайтириш бўйича амалий чора-тадбирлар ва икки мамлакат ўртасида маданий алмашинувни кенгайтиришга қаратилган икки томонлама тадбирлар ўтказиш имкониятлари кўриб чиқилди.\nЙиғилиш якунида муҳокама қилинган ҳар бир соҳада келгусида ҳамкорлик қилиш тўғрисидаги келишувларни акс этган баённома имзоланди.


СУРУНКАЛИ ЧАРЧАШ СИНДРОМИ » Тиббий психология – Расмий сайт\nЯнгиликлар » Энциклопедия » СУРУНКАЛИ ЧАРЧАШ СИНДРОМИ\nСУРУНКАЛИ ЧАРЧАШ СИНДРОМИ\nСурункали чарчаш синдроми – сурункали тарзда кузатиладиган умумий чарчоқ билан намоён бўлувчи ҳолат. Чарчоқ бир неча ойлар давом этади ва беморнинг нормал иш фаолиятига салбий таъсир кўрсатади. "Сурункали чарчаш синдроми" атамаси 1988 йили АҚШ олимлари томонидан таклиф этилган. 1988 йилгача сурункали чарчаш синдромига ўхшаш ҳолатлар неврастения, психастения, истерия, вегетатив томир дистонияси, психосоматик синдром, соматоневроз, сурункали стресс асорати, ўтказилган нейроинфекциялар асорати, нейромиалгик синдром ва шу каби бошқа ташхислар билан аталган. Сурункали чарчаш синдроми ҳар қандай ёшда учрайди.\nЭтиологияси ва патогенези. Сурункали чарчаш синдромининг асосий этиологик омилларидан бири – бу ўтказилган вирусли инфекциялар. Маълумки, ҳар қандай вирусли инфекция дастлаб иммунитетни нишонга олади. Шу боис организмда қўзғалган барча вирусли инфекцияларда умумий ҳолсизлик кузатилади. Сурункали чарчаш синдроми оғир соматик касалликлардан тузалиб чиққан беморларда ҳам ривожланади. Уларда ўтказилган касаллик белгилари барҳам топса-да, аввалги жисмоний фаоллик тўла қайта тикланмайди. Бу ҳолат, айниқса жисмонан ожиз, депрессиядан азият чекадиган ва иммунологик статуси суст бўлган шахсларда ривожланади. Улар узоқ вақт аввалги иш фаолиятини тиклай олмай юришади ва тез чарчаб қолишаверади. Сурункали чарчаш синдроми ўтказилган кучли стресслардан сўнг ҳам ривожланади.\nКлиникаси. Синдромнинг асосий белгиси – узоқ давом этувчи умумий чарчоқ. Чарчоқ жисмоний ҳаракатлардан сўнг кучаяди, дам олгандан кейин ҳам ўтиб кетавермайди, беморнинг холи қочиб ётаверади. Албатта, бу ҳолсизлик беморнинг ақлий фаолиятига ҳам таъсир кўрсатади. Бемор бирор-бир материални ўқиб ўзлаштира олмайди, иши ҳам унумсиз бўлади ва натижада ўз касбини тўлақонли бажара олмайди. Ушбу ҳолатлар беморни ортиқча асабийлаштиради, жиззаки қилиб қўяди, диққатини бузади ва унинг нормал иш фаолияти издан чиқади. Баъзида улар асоссиз равишда ишёқмас, дангаса, баҳоначи, ялқов ва муғомбир лақабларини олишади. Бу ҳолат оилавий жанжаллар сабабчиси ҳам бўлади.\nБу беморларда бош оғриғи, бош айланиши, уйқу бузилиши, иштаҳа йўқолиши, кайфиятнинг тез-тез ўзгариб туриши, паришонхотирлик каби симптомлар ҳам кўп кузатилади. Шунингдек, кардиалгия, абдоминалгия, цисталгия, миалгия каби психосоматик бузилишлар ҳам юзага келиши мумкин. Вирусли инфекциялардан сўнг ривожланган сурункали чарчаш синдромида лимфатик тугунлар ҳам катталашади. Касаллик сурункали чарчаш синдроми деб аталса-да, унинг симптомлари кўп ҳолларда ўткир бошланади. Бу эса ўз вақтида ташхис қўйишни анча қийинлаштиради. Бу патологик ҳолат учун специфик симптомларнинг йўқлиги ва касаллик сабабини аниқлаш қийинлиги беморни ҳам, врачларни ҳам анча сарсон қилиб қўяди. Узоқ текширувлар, чуқур анамнестик маълумотлар ва бошқа касалликларнинг йўқлигига асосланиб врач беморга сурункали чарчаш синдроми ташхисини қўйиши мумкин. Психоэоционал стресслар касаллик кечишини оғирлаштиради. Касаллик узоқ давом этаверса, кетма-кет текширувлар ўтказилаверса, беморда апатия ва реактив депрессия ҳолати вужудга келади. Касаллик кечиши темперамент типига боғлиқ бўлиб, меланхоликларда оғирроқ кечади ва узоқ давом этади. Сангвиниклар бу касалликдан тезроқ тузалишади.\nДаволаш. Авваломбор беморнинг атрофида соғлом психологик муҳит яратиш лозим. Ташхис қўйилгач беморга бу оғир касаллик эмаслиги, балки умумий чарчоқ ҳолати эканлиги ҳақида тушунтириш берилади. Бу ҳолатдан тўла тузалиб кетажаклиги тушунтирилади. Бундай маълумотлар, албатта, беморга ижобий таъсир кўрсатади. Даволашда психотерапия, физиотерапевтик муолажалар, игнатерапия, уқалаш ва умумий тонусни оширувчи дорилар катта ёрдам беради. Беморга ичиш, чекиш каби ёмон одатлардан воз кечиш, соғлом турмуш тарзига риоя қилиш ва дам олиш сиҳатгоҳларига бориб туриш тавсия этилади.\nПрогноз. Ҳар доим яхши.\nҚўшилган: 15:51 / 16-04-2021 Ўқилди: 61


Видео: Ўзбекистоннинг мустақилликка эришиш босқичлари - - - www.Voydoda.com - Скачать новинки музыки 2018 бесплатно -\nВидео: Ўзбекистоннинг мустақилликка эришиш босқичлари\nАвтор: Ies_92uz / Дата: 25 Мар 2018 / Просмотров: 246\nФавқулодда давлат қўмитасининг мурожаати 19 август куни эълон қилинди. Бу вақтда Ҳиндистонда бўлган Ислом Каримов давлат ташрифини муддатидан аввал якунлаб, дарҳол Ўзбекистонга қайтиб кетади.\nТинчлик, озодлик — Ўзбекистон эришган энг улуғ неъматлардан биридир. Бу йўлда машаққат чеккан ҳар бир инсонга бош эгсак ҳам кам...\nМустақиллик фарзандлари қарамлик нима эканлигини билмай улғайяпти. Билмасин ҳам! Шу сабаб тинчлик, озодликнинг қадрига етиш ҳам бурч, ҳам фарздир.\nБу йил Ўзбекистон Мустақиллик айёмининг 26 йиллигини нишонлайди. Ўтган йиллар мобайнида Ўзбекистоннинг озодликка эришиш арафасида бошдан кечирган кечинмалари акс этган бир неча ҳужжатли фильмлар тайёрланган.\nҚарамлик даврида одамлар ҳатто нолишга ҳам ҳақли бўлишмаган. Алам ҳисси уларнинг ичида қолиб кетган... Шўролар даврида бутун бир миллат “ўғри-муттаҳам” деб эълон қилинди. Ўша ватларда бутун бир юрт чеккан азобини ҳеч қандай тош-тарози ўлчай олмайди.\n80-йилларнинг охирида одамлар орасида озодликка, мустақилликка эришиш иштиёқи кучайди. Натижада жамиятда сиёсий ўзгаришлар рўй бера бошлади.\nЎзбекистон Қаҳрамони Озодбек Шарафуддиновнинг айтишича, бундай вазиятда ўзбек халқидаги бу иштиёқни сўндириш, халқнинг сиёсий активлигини сўндириш учун янги найранг ўйлаб топишди.\nБу эса миллатлар ўртасидаги низо бўлган. Бу гал Фарғонада низо бошланди. Бу ердан бошқа вилоятларга тарқалди.\n1989 йил 23 июнда Ўзбекистон раҳбари сифатида иш бошлаган Ислом Абдуғаниевич Каримов бир кун ўтиб, Вазирлар кенгашининг кенгайтирилган мажлисида бу қонли фожеаларнинг туб илдизларини чуқур очиб берди.\nЎша вақтдаги Ўзбекистондаги шароит қониқарсиз эди. Бу аянчли ҳолат Ислом Каримов томонидан очиқ ошкор этилди.\n1991 йил ўрталари Ўзбекистон мустақиллиги учун курашнинг энг таҳликали даври бўлди. Шу йили 17 августда Ислом Каримов Ҳиндистонга ташриф уюштирди. Бу Президент Ислом Каримовнинг илк хориж сафари эди.\nБу воқеанинг эртаси куни Москва шаҳрида ўзини давлат фавқулодда ҳолат қўмитаси (ГКЧП) деб атаган бир гуруҳ сиёсий авантюристлар давлат тўнтаришини содир этишади.\nФавқулодда давлат қўмитасининг мурожаати 19 август куни эълон қилинди. Бу вақтда Ҳиндистонда бўлган Ислом Каримов давлат ташрифини муддатидан аввал якунлаб, дарҳол Ўзбекистонга қайтиб кетади. Шу куни Ислом Каримовнинг буйруғи билан Ўзбекистонда фавқулодда давлат қўмитаси фаолияти буткул тўхтатилди.\n1991 йил 31 август... Шу куни Ислом Каримов 1 сентябрь санасини Ўзбекистон Республикасида Мустақиллик куни деб эълон қилди. Ушбу тарихий кун — Ўзбекистон ҳаётдаги энг муҳим сана сифатида бир умр муҳрланиб қолади.\nШу тариқа, ўзбек халқи ўзининг аслий орзусига эришди. Аммо бу эълонни собиқ марказдаги кучларига маъқул келмади. Улар Ўзбекистоннинг истиқлолга эришиш йўлидаги барча саъй-ҳаракатларини йўққа чиқариш учун зимдан ҳаракат қила бошлади.\n1991 йил 30 сентябрь куни Президент Ислом Каримовга қарши фитна уюштирдилар. Ўшанда Ислом Каримовнинг қатъий позицияси, оғир-босиқлик билан фикр юритиши, депутатларни ёлғон баённомаларга ишонмасликка даъват этиши орқали бундай сиёсий қўпорувчилик ҳаракати тўхтатиб қолинди ва Ўзбекистон мустақиллиги сақлаб қолинди.\nЎзбекистон халқи мустақиллик, озодлик учун ўзининг Биринчи Президенти Ислом Каримовдан бир умр миннатдор. Бугунги тинч ҳаётимизга минг бор шукур!


инсоният тарихидаги ноёб телекўприк. бутун дунё овоза қилган ҳақиқат\n"ЖАМИЯТ. CЎНГГИ ИМКОНИЯТ"- бу турли мамлакатлар одамларини жонли мулоқот форматида бирлаштирган инсоният тарихидаги илк глобал анжуман. Ер юзини турли жойларидаги кўплаб конференц-залларда одамлар йиғилиб, бутун инсоният келажаги учун энг мухим ва долзарб масалаларни очиқ ва самимий муҳокама қилиш мақсадида бир вақтда интернет орқали алоқага чиқишди.\nИштирок этган мамлакатлар орасида: АҚШ, Украина, Россия, Белорусия, Швецария, Чехия, Испания, Словакия, БАА, Қозоғистон, Германия, Ўзбекистон, Буюк Британия, Молдова, Италия, Латвия, Канада, Янги Зеландия ва бошқалар бўлди. Илк бор миллати, дини, касби, ижтимоий мавқеидан қатъий назар одамлар бирлашиб, инсоният учун энг долзарб саволни ўртага қўйишди: “Қандай қилиб биз одамлар, жамиятимиз ривожини истеъмолчилик форматидан бунёдкорлик форматига ўзгартиришимиз мумкин?”\n11 май 2019 йилдаги ноёб халқаро конференциянинг қисқача видео шархи\nТўлиқ видеони тамоша қилиш\nСўзга чиқаётганлар аниқ ва қўрқмасдан халқаро ҳамжамиятнинг кайфиятларини ифодаладилар: “Биз одамлар бир-биримизни ўлдиришни ёки бир-биримизга зўравонлик қилишни истамаймиз, аксинча тинч ва аҳил яшашни истаймиз. Шундай экан, нега бизни душманларимиз борлигига ва биз қўрқув ва нафратда яшашимиз кераклигига ишонтиришади? Одамлар шикоят қилмайди. Оддий халқ устидан хокимиятни ва хамённи тақсимлай олмайдиганлар шикоят қилади, бу хамён эса бизникилигини гапирмасак ҳам бўлади”.\nЖамият эса кўтарилаётган саволларга ўзгача зийраклик билан муносабат билдириб, қуйидагиларни таъкидлади: “Бу албатта ҳамма учун аянчли холат! Ва ниҳоят оммавий ахборот воситаларининг сўз ўйини-ю, сиёсий кўзбўямачиликларисиз асл Хақиқат янграганидан хурсандмиз! Бу қадам, биз одамлар бирлашганда кучли эканлигимизнинг ва хамма давлатларда хали мехр-оқибат борлигининг исботидир!”\n"ЖАМИЯТ. CЎНГГИ ИМКОНИЯТ" анжуманида кўтарилган саволлар қуйидагилардан иборат:\nҚандай қилиб истемолчилик формати бизнинг цивилизациямизни боши берк кўчага олиб келиб қўйди? Хар бир давлат ва халқ учун, хар бир одам учун зиёнсиз тарзда биргаликда тинчлик йўли билан бунёдкор жамиятга ўтишимиз учун нима қилишимиз керак ?\nКим “Қиёмат вақти” деб 2 минут кам 12 ни ўрнатди ва барча оммавий ахборот воситалари орқали уни “халқаро вазиятни кескинлаштирувчи ва ядро қуролланиш пойгасини оширувчи омил” деб жар солди? Нима учун 12 - бу Қиёмат қойим ва инсониятнинг халокати деб эълон қилинди?\nМазкур масштабли тадбирда маърузачилар бир йил ўтиб, май ойининг иккинчи шанбасида яна бир бор “ЖАМИЯТ. СЎНГГИ ИМКОНИЯТ 2020” "#allatraunites тадбирида бутун дунё бўйлаб йиғилишни ва унга барча давлат вакиллари ва рахбарларини чақиришни таклиф қилишди:\n“Бугун май ойининг иккинчи шанбаси. Келинг, бутун дунё одамлари билан биргаликда йиғилайлик, бутун дунё ҳамжамияти бўлиб, ўзимизнинг раҳбарларимиз ва ҳукумат амалдорларимиз билан йиғилайлик. Агар юқори даражадаги ҳукумат амалдорлари оддий одамлар билан учрашишга эринса, бу муаммо эмас, улар ўз офисларидаги қулай курсиларидан Интернет орқали боғланишлари мумкин. Монитор орқали бўлса ҳам улар бутун дунё ҳамжамиятининг кўзига қараб, оддий одамлар каби саволларимизга жавоб бериши мумкин, чунки улар бугун президент бўлса, эртага эса оддий одам бўлади. Бизнинг раҳбарларимиз хақиқатдан ҳам бизни ўлдирмоқчими? – шуни тушуниш учун йиғилайлик. Биз, улардан, аслида одамлар билан нима қилмоқдалигини – қутқармоқдами ёки зулм ўтказмоқдами? – шуни сўраб билмоқчимиз.”\n“Биз барчамиз яхши дунёда яшашни истаймиз, агар биз ўзимиз уни яратмасак, унда ким буни амалга оширади?...Келинг ушбу анжуман ҳақидаги маълумотни барча оммавий ахборот воситалари ва ижтимоий тармоқлар орқали тарқатайлик ва имкон қадар глобал даражага етказайлик. Бу сўнгги имконият, биз соатларни олиб ташлаб, бахтли яшашимиз мумкин. Лекин шу сўнгги имкониятдан бирлашиш мақсадида фойдалана олмасак, охирги 2 дақиқани кутишнинг хам хожати йўқ. Ҳозирнинг ўзида соат милларини Ярим кеча белгисига ўтказиб қўйиш кифоя. Эртага дунё қандай бўлиши ўзимизга боғлиқ. Биз иқлимнинг ўзгаришига таъсир қила олмаслигимизни тушунамиз, лекин бир-биримизнинг, одамлар ўртасидаги муносабатларни ўзгартира оламиз. Келинг, келаси йил май ойининг иккинчи шанбасида учрашиб, биргаликда инсониятимизнинг йўлини танлайлик!\n“ЖАМИЯТ. СЎНГГИ ИМКОНИЯТ” ноёб анжуман дунё бўйлаб улкан резонансга эга бўлди. Тадбир якунланганига қарамасдан, турли давлатларда йиғилган одамлар тарқалишмади. Одамларнинг кўрган ва эшитганлари ҳақидаги фикр-мунозаралари ва таклифларини видеотасвирга олиш жараёнлари узоқ тунгача давом этди. Лекин ҳамма мазкур воқеа нақадар аҳамиятлилигини қайд этди: ҳақиқат нихоят бутун дунёга янгради! Иштирок этувчилар (жамоат арбоблари, консуллар, турли ташкилотлар вакиллари, фахрий ходимлар ва барча таклиф этилганлар) ўзининг розилик позициясини овоза қилиб, мазкур маълумотни тарқатишда қатнашишга ва “ЖАМИЯТ. СЎНГГИ ИМКОНИЯТ. 2020” номли умумжаҳон масштабли янги форматдаги тадбирга тайёргарлик кўришда амалий ёрдам беришга тайёрлигини таъкидлашди.\nЛойиҳа хақида видео-мулоҳазалар:


СОҒЛОМ АВЛОД ИСТИҚБОЛИГА ЭЪТИБОР - Илмий-амалий маркази гулистон давлат университети вояга етмаганлар назоратсизлиги\nСОҒЛОМ АВЛОД ИСТИҚБОЛИГА ЭЪТИБОР\nА.Эминов, ГулДУ ректори\nСоғлом фарзанд соғлом муҳит мавжуд бўлган аҳил оилада камол топади. Аслида ўзбекона менталитетнинг асосини ҳам болапарварлик ташкил этади. Халқимизнинг табиатан болажонлиги Президентимиз томонидан 2014 йилнинг “Соғлом бола йили” деб номланишида ўз ифодасини топди, десак, мақсадга мувофиқ бўлади.\nКундалик иш, меҳнат ташвишларидан сўнг ҳар биримиз ўзимизнинг қадрдон хонадонимиз, оиламиз сари шошиламиз. Кун давомида болаларнинг тинчлиги, омонлиги бир неча бор хаёлдан ўтади. Дунё ташвишларидан ҳориб уйга қайтганимизда болаларнинг шодон кулгуси, бағримизга уларнинг талпинишлари, эркаланишлари жамики чарчоқларимизни тарқатиб юборади. Азал-азалдан боласевар миллатдошларимиз умр мазмунини фарзандсиз тасаввур эта олмайдилар. Зеро одамзод бошқа мавжудодлардан ақл-идроки ва меҳр-оқибат деб аталмиш туйғуси билан ҳам ажралиб туради.\nМамлакатимизда амалга оширилаётган туб ислоҳотлар юксалишларига эътибор бериб қараладиган бўлса, уларнинг негизида соғлом бола, соғлом авлод тарбияси турганлигини англаш қийин эмас. Чунки, Ватанимизнинг порлоқ келажаги соғлом тарзда вояга етаётган фарзандларимиз қўлида. Президентимиз “Биз ҳеч кимдан кам эмасмиз, ҳеч кимдан кам бўлмаймиз!” деганида соғлом, заковатли, етук, малакали ёшларимизга катта умид боғлаганини тушунишимиз жоиз.\nЖаҳон ареналарида ўзларининг Амир Темурга хос матонатини, Тўмарисга хос шижоатини намойиш қилиб, Ўзбекистонни машҳур қилаётган спортчи, билимдон, санъаткор ёшларимиз сони йил сайин ортиб бормоқда. Ёш чемпионларимиз қўлга киритаётган ажойиб ютуқлар Юртбошимизнинг машҳур даъвати рўёбини кўрсатаётир.\nМустақиллик йилларида узлуксиз таълим тизимини замонавий мезонлар асосида ривожлантириш, дунёнинг илғор педагогик тажрибаларини ўрганиш ҳамда татбиқ этиш, ўқувчи ва талаба ёшларнинг бир неча хорижий тилларни билишлари, дунёдаги нуфузли университетларда таҳсил олишлари, халқаро мусобақаларда спортчиларимизнинг совринли ўринларни эгаллашлари, Президентимизнинг истиқлолнинг дастлабки йилларида “Фарзандларимиз биздан кўра кучли, билимли, доно ва албатта, бахтли бўлишлари шарт” деган эзгу ниятлари босқичма-босқич равишда ҳаётимизда ўз ифодасини топмоқда.\nИстеъдодли ёшларни аниқлаш, уларга тегишли шарт-шароитлар яратиб бериш ҳамда мақсадли рағбатлантиришнинг тегишли чора-тадбирлари белгиланди. Олий ўқув юрти талабалари учун Ўзбекистон Республикаси Президентининг Давлат стипендияси, Беруний, Абу Али ибн Сино, Улуғбек, Навоий номидаги давлат стипендиялари таъсис этилди.\nДавлатимиз раҳбарининг 2012 йил 10 декабрда қабул қилинган “Чет тилларни ўрганиш тизимини янада такомиллаштириш чора-тадбирлари тўғрисида” ги қарорига мувофиқ 2013-2014 ўқув йилидан бошлаб мактабларда биринчи синфдан бошлаб хорижий тилларни узлуксиз ўқитиш тизими жорий этилди.\nМустақиллик йилларида талаба – ёшларимиз фан йўналишлари бўйича халқаро олимпиадаларда 21 та олтин, 51 та кумуш, 90 та бронза медалини қўлга киритишди. Республикамизда жорий этилган “Умид ниҳоллари”, “Баркамол авлод” ва “Универсиада” узлуксиз спорт мусобақалари бирорта хорижий мамлакатларда ташкил этилмаган. Спортчиларимизнинг 2013 йилги спорт мавсумида халқаро мусобақаларда 276 та олтин, 250 та кумуш ва 268 та бронза медалига сазовор бўлгани мамлакатимиз ёшлари иқтидори ва маҳоратининг ёрқин намунасидир. Қўлга киритилган барча ютуқлар асосида узлуксиз таълим тизимида тарбия жараёнининг устувор деб белгилангани туради.\nПрезидентимизнинг 2014 йил 6 февралда қабул қилинган “Ўзбекистон Республикасида ёшларга оид давлат сиёсатини амалга оширишга қаратилган қўшимча чора-тадбирлар тўғрисида” ги қарори ёш авлодни ҳар томонлама қўллаб-қувватлашнинг яна бир муҳим кафолати ҳисобланади.\nЯнгиланган тафаккур ёшларда Ватанга садоқатни миллий қадрият ва анъаналарга муҳаббатни, ота-онаси, қариндош-уруғи, устоз-мураббийи, дўстларига нисбатан меҳрибонликни, танлаган касб-ҳунарига содиқликни назарда тутади. Фикр тарбияси, янгича дунёқараш, маънавий-ахлоқий етуклик айнан мустақиллик мафкураси руҳида сайқал топган миллий онг, миллий тарбия ва миллий эътиқоднинг маҳсулидир.\nТалаба-ёшларнинг илм-фан ютуқларини эгаллашларида ахборот-кутубхона фаолиятининг ўрни беқиёсдир. Бу борада Президентимизнинг 2011 йил 23 февралдаги “2011-2015 йилларда ахборот-коммуникация технологиялари негизида ахборот-кутубхона ва ахборот-ресурс хизматларини янада сифатли ривожлантириш чора-тадбирлари тўғрисида” ги қарорига мувофиқ Гулистон давлат университети кутубхонасида ахборот-кутубхона ресурсларидан фойдаланишни таъминлаш, бўлажак мутахассисларни маънавий-ахлоқий, маданий ва мустақил билим олиш эҳтиёжларини қаноатлантиришга қаратилган шарт-шароитлар яратилган.\nКейинги йилларда ёш авлоднинг жисмонан соғлом бўлиб вояга етишини таъминлаш мақсадида шаҳарларимиз ва туманлар марказларида спортнинг барча турлари бўйича ўғил-қизларнинг шуғулланишлари учун қулай шарт-шароит яратиш мақсадида замонавий спорт комплекслари, ўйингоҳлар қурилиб, фойдаланишга топширилди. Ҳатто қишлоқ жойларида бу соҳага алоҳида эътибор қаратилиб, жисмоний тарбия бўйича мутахассис ўқитувчиларни хотин-қизлардан ҳам тайёрлашга катта эътибор берилмоқда. Бу борада университетимизнинг Педагогика факультети кафедраларида олиб борилаётган ишлар ҳам таҳсинга сазовор. Педагогика ва психология, бошланғич таълим, мактабгача тарбия, жумладан, бўлажак жисмоний тарбия ўқитувчиларининг юқори малакали бўлишларига эътибор келгусида ўғил-қизларнинг руҳан тетик, соғлом фикрли, билимдон, маънавий, жисмоний жиҳатдан етук даражада вояга етишларига қаратилган ғамхўрликдир.\nКейинги йилларда жамиятимизда соғлом оила қуриш мақсадида бўлғуси келин-куёвларни никоҳдан олдин тиббий кўрикдан ўтказишга катта эътибор қаратилмоқда. Тани соғ йигит-қизлар вояга етиши учун нафақат ота-она, балки таълим-тарбия масканларида фаолият кўрсатаётган устоз, мураббийлар, тиббиёт ходимлари, маҳаллаларнинг фаоллари, жамоатчилик вакиллари шарафли бурчни ўз зиммаларига олишларини давр тақозо этади.\nДунё миқёсида ҳар соҳада беллаша оладиган интеллектуал салоҳиятли, замон билан ҳамнафас, кучли, билимдон ёшларимизнинг комилликнинг илк чўққиларини забт этаётгани, мамлакатимиз шаънини ҳимоя қилишга қодир эканлиги қалбларимизда ифтихор туйғуларини уйғотади. “Биз таянчимиз ва суянчимиз, ғуруримиз ва ифтихоримиз бўлмиш болаларимизга, фарзандларимизга ишонч билан, ҳурмат-эътибор билан қарашни келажагимизга, халқимизга бўлган ҳурмат-эҳтиром ифодаси деб биламиз,”-деган эди муҳтарам Президентимиз Ўзбекистон Республикаси Конституциясининг 22 йиллиги муносабати билан ўтказилган тантанали йиғилишда сўзлаган нутқида.\nБу сўзлар бизни “Соғлом бола йили” давлат дастури бўйича ибратли ишларни амалга оширишга ундаш билан бирга, зиммамизга катта масъулият юклайди. Зеро ўзимиздан кейин озод ва обод Ватан қолдирадиган бўлсак, умидли, ишончли, ҳар жиҳатдан баркамол ворисларимиз соғлом авлод вакиллари бўлишларига дахлдормиз.


Қуръони Каримда таҳажжуд ҳақидаги оят шарҳи - Баҳоуддин Нақшбанд ёдгорлик мажмуаси маркази\nҚуръони Каримда таҳажжуд ҳақидаги оят шарҳи\n08 октябр 2020 й.\n475 марта ўқилди.\nАллоҳ таоло айтади: «Уларнинг ёнбошлари ўрин-жойларидан йироқ бўлур (яъни, тунларини ибодат билан ўтказишиб оз ухлашадилар)». (Сажда сураси, 16-оят). Мужоҳид ва Ҳасан роҳимаҳуллоҳ: «Бунинг маъноси таҳажжуд» ,- дейишган. Ибн Касийр ўзининг тафсирида: «Яъни, бу таҳажжуд намози ва тўшакда ухлаб ётишни тарк этиш» - деган.\nАбдулҳақ Ашҳалий роҳимаҳуллоҳ: «Яъни, уларнинг ёнбошлари Аллоҳнинг таҳдидидан қўрққанликлари ва ваъдасини умид қилганликлари учун ётоқда қарор топмайди».\nАллоҳ таоло таҳажжуд ўқувчиларни зикр қилиб айтади: «Улар кечадан озгина (фурсатгина) кўз юмар эдилар ва саҳарларда улар (қилган сахву-хатолари учун Роббиларидан) мағфират сўрар эдилар). (Зориёт сураси, 17-18 оят). Ҳасан роҳимаҳуллоҳ айтдилар: «Улар кечасида намоз ўқишган, намозни саҳаргача чўзишган ва дуою истиғфорда бўлишган».\nАллоҳ таоло бошқа ўринда айтади: «Ёки кечалари сажда қилган ва қиёмда – тик турган холда тоат-ибодат қилгувчи, охиратдан қўрқадиган ва Парвардигорининг раҳмат-марҳаматидан умид қиладиган киши билан куфру исёнга ғарқ бўлган кимса баробар бўлурми?!». Айтинг: «Биладиган зотлар билан билмайдиган кимсалар баробар бўлурми?! Дарҳақиқат, фақат ақл эгаларигина панд-насиҳат олурлар». (Зумар сураси, 9-оят).\nЯъни: Мана шундай сифатли киши билан кечасида ухлаб нафсини зое қилган ва Роббисининг ваъдаси ва таҳдидини билмаган кимса баробар бўладими?!\nЭй биродарлар кечада турувчи кишилар қаерда қолди?!\nИбни Адхам ва Фузайллар қаерда?!\nШижоатлилар кетиб, сусткашлар қолди!\nИлтижолар рад этилмас, Ваъдаси ҳеч хилоф бўлмас!\nТун эрлари туринглар тез, Не-не дуо рад этилмас!\nТунги ибодатни енгиллатувчи сабаблар\nАбу Ҳомид ал-¬Ғаззолий таҳажжуд намозини енгиллаштирадиган ички ва ташқи сабабларни айтиб ўтганлар.\nТашқи сабаблар тўрттадир:\n1. Кўп еб, кўп ичмаслик, аксинча уйқу ғолиб келиб таҳажжудга туриш оғир бўлиб қолади.\n2. Кундузида бефойда ишлар билан ўзини чарчатиб қўймаслик.\n3. Кайлула яъни: кундузида озроқ ухлаб дам олиш, бу тундаги бедорликка ёрдам беради.\n4. Кундузида гуноҳ ишларни қилмаслик, йўқса, таҳажжуддан махрум бўлиб қолади.\nИчки сабаблар ҳам тўрттадир:\n1. Қалбни мусулмонларга гина адоват қилиш, бидъат-хурофотлар ва ошиқча дунёга кўнгил қўйишдан сақлаш.\n2. Аллоҳдан доимо қўрқувда бўлиб, орзу-умидни озроқ қилиш.\n3. Таҳажжуднинг фазилатини билиш.\n4. Сабабларнинг энг кучлиги Аллоҳга муҳаббатли бўлиш ва тунги намозида ҳар бир айтаётган ҳарфи билан Аллоҳга муножот қилаётганлигига қатъий ишониш.\nПешку туман "Aбдузоҳир" жомеъ масжид\nимом-хатиби Деҳқонов Aбдурауф


МАРДИКОРЛИК– КАСБ…МИ? – Фарғона ҳақиқати\n“Бу ишимдан уялмайман…”\nҲар куни туманимиз марказида бир жойда тўп-тўп бўлиб турган кишиларга – халқ тили билан айтганда, “мардикор бозори”га кўзим тушади. Баъзиларини танисам ҳам, хижолат қилмаслик учунми, юзимни буриб ўтиб кетган пайтларим кўп бўлган…\nБоғдорчилигу томорқачилик ривож топган Олтиариқда турли юмушлар учун ана шундай мардикорлар жуда зарур. Туман марказидан Қизилтепа сиҳатгоҳига кетишда қишин-ёзин мардикор бозори “қайнайди”.\n– Ишсизман, қўлимда бирор ҳунарим ҳам йўқ. Ҳар куни саҳарда шу ерга келиб, иш таклиф қилувчиларни кутамиз, – дейди асли бағдодлик Ақидахон Расулова. – Баъзан бир ҳафталик, гоҳида бир ойлик ишлар ҳам чиқади. Келишувга қараб кунига 70-90 минг сўм атрофида ишлаймиз. Доимий ишим бўлса, ҳаётимни изга тушириб олардим. Муҳтожликдан мардикорлик қиламан. Аммо бу ишимдан уялмайман.\nАёллар орасида бозор иқтисодиёти шароитида шаклланган “янги касб”ларнинг малакали мутахассислари ҳам бор. Уларга зарур шарт-шароит, ишга хавфсиз ёлланиш имконияти яратилса кифоя.\n– Мева-сабзавотлар экспорти билан шуғулланамиз. Агар қадоқловчи аёллар бўлмаса, ишимиз тўхтаб қолади, – дейди олтиариқлик тадбиркор Ғайратжон Бозоров. – Масалан, гилос ёки узумни қадоқлаш ҳар кимнинг ҳам қўлидан келавермайди. Меваларни талаб даражасида қадоқлаш учун муайян тажриба зарур. Шунинг учун бу ишга ёлланган аёлларнинг иш ҳақи қимматроқ бўлади.\nИш излаётган фуқаролар бандлигини таъминлаш муҳим масала бўлиб, бунда асосий масъулият бандлик бўлимлари, моно-марказлар, касб-ҳунар ўқув курслари зиммасига тушиши табиий. Вилоятимиз шаҳар-туманларида ташкил этилган ўқув курслари, коворкинг ва мономарказларга асосан ёшлар мурожаат қилишлари ҳисобга олинса, ўрта ва катта ёшдаги ишсизлар муаммоси ўзгача ёндашувни талаб қилади.\n– Учта фарзандим бор. Қўлимдан қурувчилик, сувоқчилик келади. Бандлик бўлимига мурожаат қилганман. Яқинда туманимиз марказида ўтказилган бўш иш ўринлари ярмаркасига бордим, – дейди мардикор йигитлардан бири Аброржон Ҳайиталиев. – Бир фирма ходими билан гаплашдим. Тўғриси, ойлик маоши кам экан. Шунинг учун яна мардикор бозорига чиқиб, иш излаяпман. Ҳозирги кунда рўзғор тебратиш учун ойига 1,5-2 миллион сўм топмаса бўлмайди.\n– Вилоятимизда 175 мингдан зиёд ишсиз фуқаролар бор. Жорий йилнинг охирги уч ойида 17 мингдан ортиқ ана шундай фуқароларнинг бандлиги таъминланди, – дейди вилоят бандлик бош бошқармаси бўлим бошлиғи Хурсандбек Холиқов. – Мардикорлар, яъни бир кунлик иш изловчиларга қулайлик яратиш мақсадида Фарғона, Қўқон ва Марғилон шаҳарларида, Олтиариқ туманида кунлик иш марказлари ташкил этилган. Ҳозирча мақтанарли натижага эришилмаган бўлса-да, бу марказлар фаолиятидан умидимиз катта.\n2021 йил 15 март куни Республика хотин-қизлар жамоатчилик кенгашининг йиғилишида Сенат раиси Танзила Норбоева аёлларнинг мардикор бозорлари ҳақида сўз юритди: “Мардикорлик билан шуғулланаётган аёлларимиз бор. Мардикорлик дейилади, лекин бу жуда хунук гап. Бир марталик иш дейлик. Мана шундай фаолиятга эҳтиёжи бор аёлларимиз мавжуд… Бу масалага ҳудудлардаги опа-сингилларимизнинг алоҳида эътиборини қаратмоқчиман. Аёллар кўчада ўз ишчи кучини таклиф қилиб туриши жуда хунук ҳолат. Бир марталик ишларни замонавий тартибда ташкил қилишимиз керак. Мавжуд кунлик ишчилар марказларининг ишлаб кетишини ҳам йўлга қўйиш зарур…”\nМардикорлик қадимдан мавжуд бўлиб, бу ўзига хос меҳнат бозори ҳамма даврларда тартибсиз шаклланган. Аммо буни бир тизимга солиш ҳам мумкин. Мисол учун, мардикор бозорини иш изловчининг тўлиқ маълумотлари ва талабгорнинг хоҳиши асосида шакллантириш орқали замонавий меҳнат бозорига айлантириш.\nОлтиариқ туманида ташкил этилган кунлик иш маркази айнан шу мақсадларни амалга ошириши керак эди. Лекин…\n– Сиз айтган жойда – Қизилтепа сиҳатгоҳига кетаверишдаги йўл бўйида аввалдан шаклланган мардикор бозорида фаолият бошладик, – дейди Олтиариқ туман вақтинчалик бир марталик иш билан таъминлаш бюроси директори Сардор Аҳмадалиев. – Бу ерда мавсумий иш изловчилар ва шундай ишчиларга муҳтожлар ўртасида кўприк вазифасини ўтай бошладик. Яъни, мардикорлар ўз хизматини таклиф этади, талабгорлар эса ишни. Маълумотлар базаси яратиб, ўртада беминнат воситачиликни йўлга қўйдик. Аммо бугунги кунга келиб, ходимларимиз учун ажратилган, лекин бошқа одамга тегишли бўлган бино бузиб ташланди.\nСардоржоннинг айтишича, бир неча бор туман ҳокимлигига, масъул идораларга мурожаат қилинишига қарамай, муаммо ечим топмаган. Наҳотки, мардикор бозорида кунлик ёлланма ишчиларга қулайлик яратишга бел боғлаган, замонавий услублар орқали мардикорга ҳам, талабгорга ҳам бепул ёрдам кўрсатаётган марказ фаолияти мутасаддилар учун муҳим бўлмаса!\nҚуёш ҳали ётоғидан бош кўтармай мардикор бозорида шовқин-сурон авжига чиқади. Эркагу аёл мардикорлар қиш-қировли, ёмғир-қорли кун бўлишига қарамай, рўзғор тебратиш ташвишида, ҳалол пул топиш илинжида бу ерга ошиқади. Кўзлар йўл четига тўхтаган ҳар бир машина томон умид билан тикилади. Бориладиган манзил, бажариладиган иш ва ниҳоят, олинадиган ҳақнинг ҳали мавҳумлиги-ю, тун қоронғисигача уйда уни кутиб ўтирган қоракўзлар олдидаги хижолатпазлик эзади юракларни…


Таҳририятга келган ушбу хатдан мухлисимиз анча мураккаб вазиятда қолгани кўриниб турибди. Муаммога ечим топиш мақсадида психологга мурожаат қилдик.\n— Бу кўп ёшларда кузатиладиган ўтиш даврининг аломатлари, — дейди психолог Мамлакат ХЎЖАМОВА. — Балоғатга етган бола олдида икки йўл туради: бири шижоат билан олға интилиш бўлса, кейингиси бепарволик кўчасига кириб, енгил-елпи ишлар билан шуғулланиш. Сизнинг болангиз иккинчи йўлда турибди. Табиийки, унда асабийлик, инжиқлик, ишига масъулиятсизлик ҳоллари кузатилади. Бундай вазиятда энг тўғри йўл сабабни аниқлаш ва унга ечим топиш. Ўғлингизнинг ўзгариб қолишига атроф-муҳит, яқин ўртоқлари ёки ички гормонал ўзгаришлар таъсир қилган бўлиши мумкин.\nЯқинда бир бола маслаҳат сўраб келди. Руҳияти анча толиққан. Айтишига қараганда, ота-онаси кўчага чиқармас экан, ўртоқлари бўлса, «эркак кишининг вақти кўчада ўтади, болали аёлга ўхшаб нуқул уйда ўтирасан», деб уни масхара қилишган. Уйидагилар ва ўртоқлари орасидаги қарама-қаршилик болани сиқиб қўйган. Натижада, ҳам ота-онаси, ҳам дўстлари билан жанжаллашиб, тушкунликка берилган. Биз тўғри ва керакли маслаҳат бериб, улардан узр сўрашини айтдик.\nБалоғат ёшидаги болалар тажрибасиз, ёш бўлгани учун тўғри қарор қабул қилишда қийналишади. Ҳаракатларини назорат қилолмайди. Кичик салбий муносабатлар ҳам руҳиятига шикаст етказиб, кайфиятини ёмонлаштиради. Табиийки, унинг онгини майда муаммолар эгаллаб, бошқа ишларга иштиёқи бўлмай, кунлик режалари, мақсадлари чекинади.\nСизнинг болангизни ҳам қандайдир муаммо қийнаётган бўлиши мумкин. Унинг кўнглига қўл солиб кўринг, нимани истаётганини билинг. Ҳар қандай ҳолатда ҳам уни тушунишга ҳаракат қилинг. Баъзилар уришиб бериш, койиш тўғри йўл деб ўйлайди. Йўқ, бу камдан-кам ҳолларда ижобий натижа беради. Бунинг ўрнига болангизнинг юрагига етиб борадиган, ҳолатига мос бирор воқеани намуна сифатида кўрсатиш, порлоқ келажак сари ундаш ҳам яхши самара беради.\nБирор яхши ишни ўрганиш учун шогирдликка бериш ҳам самарали йўллардан бири. Меҳнат орқали боланинг қобилиятини юзага чиқариш мумкин. Кўпчилик болам катта бўлгач, касбини ўзи танлаб олади, деб масалага беэътибор бўлади. Аслида болани кичкиналигидан ўзи ёқтирган соҳага йўналтириш керак. Ҳали ҳам кечмас, мақсадлари сари интилса, катта муваффақиятларга эриша олади.\nИложи борича эътиборсиз, назоратсиз қолдирмаслик керак. Агарда у бу ҳолатга кўникма ҳосил қилса, вазият янада оғирлашиши мумкин. У келажакда бир оиланинг бошлиғи, раҳбари бўлади. Бежиз эркак кишини оилани мустаҳкам ушловчи таянчга қиёслашмайди. Агарда у ҳозирдан енгил хаёллар, ўйлар қурбонига айланса, бу аянчли якунга айланиши ҳеч гап эмас.\nОдатда, қиз болаларга нисбатан ўғил болаларга талабни камроқ қўямиз, назаримда. Қиз бола эртага турмушга чиқиб, бир уйнинг бекаси бўлади деб, унга барча юмушларни ўргатишади. Ўғил болаларга эса айрим оилалар умуман бефарқ бўлади. Ҳатто уйда бекорчи бўлиб юрса ҳам ташвиш қилмайди. Натижада, «ота ўғиллар» силлиқ йўлни танлаб, олма пиш, оғзимга туш қабилида йўл тутади. Аслида эртага бир оила унга оқ ювиб, оқ тараган қизини ишониб топширишини, уларнинг ишончини оқлаш кераклигини эсидан чиқариб қўяди.\nВақтида англанган камчиликка ечим топиш катта муаммоларга эшик ёпиш деганидир.\n🕔09:21, 28.09.2020 ✔1819\n🕔09:08, 28.09.2020 ✔1832\n🕔09:07, 28.09.2020 ✔1800\n✔ 1819 🕔 09:21, 28.09.2020\n✔ 1832 🕔 09:08, 28.09.2020\n✔ 1800 🕔 09:07, 28.09.2020\n✔ 2118 🕔 13:11, 28.08.2020


Чим устида хоккей федерацияси ўз режалари билан таништирди ва энг яхшиларни тақдирлади\n15 февраль, 2019, 17:16 103\nТеглар:Чим устида хоккей\nБугун пойтахтимиздаги «Олимпия шон-шуҳрати» музейида Ўзбекистон чим устида хоккей федерацияси томонидан тадбир ташкил этилди.\nУнда Миллий олимпия қўмитаси вакиллари, Ўзбекистон чим устида хоккей федерацияси мутасаддилари, федерациянинг вилоят бўлими вакиллари, спортчилар, ҳакамлар, мураббийлар ҳамда оммавий ахборот воситалари ходимлари иштирок этишди. Бу ҳақда МОҚ расмий сайти хабар бермоқда.\nКонференция давомида федерация раиси Баҳодир Аҳмедов 2018 йилда ташкилот томонидан амалга оширилган ишлар ҳақида маълумот берди. Шунингдек, 2019 йил учун режалар ҳақида маълум қилди. Унга кўра, яқин вақтларда пойтахтимизда терма жамоа учун янги база иш бошлайди. Сурхондарё ва Сирдарё вилоятларида ҳам чим устида хоккей билан шуғулланиш учун спорт базалари бунёд этилади. Шу ой охирида Бухорода ана шундай спорт базасининг очилиши кутилмоқда.\n«Бугунги кундаги энг асосий мақсадимиз Токио 2020 Олимпиадасига йўлланма олишдир. Умид қиламанки, биз мазкур вазифани уддалай оламиз. Миллий олимпия қўмитаси бугунги кунда спортчилар учун етарли шарт-шароитлар яратиб бермоқда, ўқув-машғулот йиғинлари ташкил этилмоқда. Бунинг учун МОҚқа миннатдорчилик билдираман», – деди Баҳодир Аҳмедов.\nШунингдек, Миллий олимпия қўмитаси президенти маслаҳатчиси Назиржон Худойқулов спортчиларимизни Токио 2020 Олимпиадасига тайёрлаш бўйича ишлаб чиқилган стратегия ҳақида батафсил гапириб берди.


Хозирги вақтда: 15 ноя 2019, 20:06\nНатижалар сони 312\nСаҳифа 3 дан 32\n21 сен 2019, 00:22\nМавзу: Оилам бузилишини истамайман\nЖавоб: Оилам бузилишини истамайман\nВаалайкум ассалом. Сизда, менимча, йод етишмовчилиги бор. Ухлашингиз ҳам меъёрида эмас. Уйқу, овқатланиш ва дам олишни вақтида, меъёрида йўлга қўйинг. Шунингдек, йод ва бошқа минераллар танқислигини бартараф этинг, асабингиз тинчланади. Болада эса айб йўқ. У билан кўпроқ сайр қилиб туринг. Сизда йо...


ИнтерФУТБОЛ :: Клоппнинг «эгизаги»\n2015 йили «Хаддерсфилд» спорт директори лавозимига тайинланган Стюарт Уэббер клубдаги «пиллапоя»ни тўлиқ янгилаш лозимлигини тушунди.\n«Ростини айтсам, бу жамоанинг ўйини шу қадар зерикарли эдики, шахсан мен унинг ўйинларини кўриш учун 350 фунтга мавсумий абонемент сотиб олмасдим. Янги мураббий билан янгича иш услубини йўлга қўйишимиз талаб этиларди», - дея эслайди ҳозирга келиб «Норвич»да иш бошлашга улгурган Уэббер.\nДарҳақиқат, Стюартнинг иқтидорларни топиш салоҳиятига тан бериш лозим. У ўз вақтида «Ливерпуль» скаути сифатида Раҳим Стерлингнинг «қизиллар» сафига қўшилишини таъминлаганди.\nХуллас, «Хаддерсфилд»даги ўзгаришлар даври учинчи бундеслигадан юқори дивизионларда ишламаган Дэвид Вагнер ҳиссасига тўғри келди. Ғалати, дейсизми, унда музокаралар қандай ўтганидан хабар топсангиз, нима дейсиз? Уэббер Вагнер билан уч соат гаплашди: ҳам «Хаддерсфилд»нинг тактикаси муҳокама қилинди, ҳам тамадди. «У стол устидаги косадан шоколадли майизни олиб, ундан 4-2-3-1 тактик схемасини ясади ва марказий ҳимоячилардан бирининг нима қилиши кераклигини тушунтирди. Бу мураббийнинг қандайдир ютуқларга эришиши мумкинлигини кўнглим сезиб турарди», - дейди Уэббер ўша суҳбатни ёдга оларкан.\nБир кун ўтиб Вагнер рафиқасига янги чорлов ва бошқа ерга кўчиб ўтишини билдирди, аёл эса биргина савол билан кифояланди: «Умуман, Хаддерсфилд қаерда ўзи?». Клубга чақирилишидан аввал Дэвид ҳам буни билмасди. Аммо бир ярим йилдан сўнг АПЛ харитасига янги нуқта ўрнатди. Шунақа, ҳаммаси шоколадли майиздан бошланган.\nДэвид Вагнернинг футболчилик фаолияти камтарона кечди. «Шальке»даги икки йил ва Германиянинг аутсайдер жамоаларидаги фаолиятдан ташқари, АҚШ термасидан чақирув олганини эслаш мумкин. Айнан миллионлар ўйини туфайли Дэвиднинг ҳаётидаги асосий танишув рўй берди - у Юрген Клоппни учратди.\nҲозирда улар икки томчи сувдек бир-бирларига ўхшашади: майин соқол, кўзойнак, бейсболка, ташқи кўриниш шу қадар бир хилки, ҳатто Вагнернинг қизи отасини германиялик мутахассис билан адаштириб қўйган. Ўтган асрнинг 90-йилларида бу мураббийлар «Майнц» базасидаги хонада бирга яшашган. «Клоппни рафиқамдан ҳам яқинроқ танийман. Тўрт йил мобайнида Юргенни хонада чекмасликка чақирдим, аммо у ўз билганидан қолмасди», - дея эслайди Вагнер. Аммо ҳамхонасининг қатъий талаби туфайли Клопп енгилганини тан олди. Асосийси, буни самимий тарзда қабул қилиб, ҳаттоки, тўйида Вагнерни куёвжўраликка таклиф қилди.\nКлопп «Майнц» бош мураббийлигига тайинланганда, Вагнер профессионал футболдан чарчаганини таъкидлаб, Дармштадт университетида биолог мутахассислиги бўйича таҳсил олишга жўнади. Ўшанда у бекор юрмаслик учун фанга киришмоқчи бўлди, икки йил турли ҳаваскорлар жамоаларида ўйнади. Аммо ўқиш ва футболга бирдек улгуриш осон эмасди. Вагнер ўз мутахассислиги бўйича иш топмади, лекин тажрибаси асқотди: илмий қонунларга кўра, «Хаддерсфилд» диетологи билан ҳамкорликда жамоа таомномасини тузди. Шунингдек, футболчиларнинг яшаш жойи ва клуб базаси ўртасидаги масофа 15 километрдан узоқ бўлмаслигини таъминлади: бу тезроқ тикланишда қўл келади.\nВагнерни футболга айнан Клопп қайтарган. Дэвид биологлик дипломини олишига яқин икковлон кўришишганда, Юрген дўстига маслаҳат берди: «Сен профессионал футболчи бўлгансан. Имтиҳон топшириб, мураббийлик лицензиясини ол. Шунда футболга қайтиш учун барча йўллар очилади». Вагнер ушбу тавсияга қулоқ солиб, ўқишга киришди. Мураббий сифатидаги илк жойини танлашда ҳам адашмади - Ральф Рангникнинг «Хоффенхайм»и энг мос клуб эди. У ерда 17 ва 19 ёшлиларни шуғуллантирди, сўнгра Дортмундда Клоппнинг ҳамроҳига айланди. Ҳеч қандай таниш-билишчилик йўқ: Вагнерга дастлаб «Боруссия» спорт директори Михаэль Цорк қўнғироқ қилди, сўнгра Дэвид хушхабарни Юргенга етказди.\nКлопп Вагнернинг «Боруссия II»даги ишига аралашмади, аммо энг яхши ўйинчилар - Эрик Дурм ва Йонас Хоффманни асосий жамоага чақириб олди. «Майнц»да ҳужумчи вазифасини ўтаган Дурм «Боруссия» ёшлари таркибида қанот ҳимоячисига айланди.\nҲар икки мутахассис Англияга деярли бир пайтнинг ўзида, аниқроғи, бир ойлик тафовут билан кўчиб ўтишди. «Ливерпуль» таклифини қабул қилган Клопп Вагнерни ёнига чақиришни хаёлига ҳам келтирмади, чунки Дэвид ўзини бош мураббийликда синаб кўришга қатъий аҳд қилганди. Шу тариқа Юрген дўстига кўмаклашиш мақсадида «Ливерпуль» ёшларини ижарага бериб турди. Вагнер дарҳол мақсадга кўчди - худди «Боруссия Дортмунд»дек ўйнаш керак. Шунингдек, жамоада тартиб ўрнатди.\nАммо Англия футболи Вагнерни мавжуд услубни қайтадан кўриб чиқишга ундади. Чемпионшипда кўпроқ ўйнаш имконияти берилади, ҳуштак кам чалинади, ўйин шиддати юқори, учрашувлар «тоза» вақти 70 дақиқага тўғри келади, шу боис кучли прессинг жамоани тезда чарчатиб қўйиши муқаррар. «Баъзан тўп назоратини қўлга олиб, бироз нафас ростлашимиз керак, ҳозиргина гол ўтказиб юборган бўлсакда, олдинга ўтишда шошилмаслик муҳим», - дейди Вагнер. Бироқ чемпионшип даражасида унинг прессинги самара келтирди.\nДэвид Вагнер томонидан амалга оширилган энг катта иш ўтган йилнинг ёзига тўғри келди. «Сафимизда янгилар кўп эди. Шу боис, ўйинчилар бир-бирларини ўзаро яхши тушунишларини таъминлаш чорасини кўришимиз талаб этиларди», - дея эслайди Вагнер. Эътибор беринг, гап клуб ишларига бориб тақалсада, ўзи ҳақида гапиришига қарамай, «биз» жумласини ишлатади.\nВагнер Юрген Клоппдан намуна олиб, жамоасини Швециядаги кимсасиз оролга олиб борди. Телефон алоқаси ва гаджетлардан холи жойга - ҳаттоки, ўйинчилар Евро-2016 ярим финалига қайси жамоалар чиққанидан бехабар қолишди. Шунингдек, тўп ҳам тепишмади. «Швецияда тўрт кун қолдик. Ёввойи табиат қўйнида, электр, кровать, мобил телефонлар ва интернетсиз яшадик. Кимнингдир қорни очса, қармоқ олиб, балиқ тутишга интилади. Чанқаганлар кўлга бориб, идишини сувга тўлдиради. Совуқ тушса, гулхан ёқилади», - дея ўша сафарни ёдга олади Вагнер.\nФутболчилар икки кишилик чодирларда яшашди, ҳар куни ҳамхоналар алмашиб турди. Саккиз соат каноэда сузиб, ўзаро суҳбат қуришди. «Бундай ҳолатда ёнингдаги ҳамроҳинг билан гаплашишдан ўзга илож қолмайди. Нафақат футбол, балки оила ва дунёқараш ҳақида суҳбатлашилади. Ишончим комилки, шеригингни майдон ташқарисида қанчалик яхши билсанг, ҳаяжонли онларда у билан ёнма-ён тўп суриш шунчалик осонлашади», - дейди Вагнер.\nБош мураббийнинг ўзи эса бош ошпаз вазифасини ўтади, Жонатан Хогг асосий балиқ овчиси бўлди. Афтидан, йирик чўртан тутган Хогга бу ижобий таъсир қилган кўринади, «Барнсли» дарвозасига гол урди. Қайси воқеа муҳимроқ эканини билмадик, чунки Жонатан 27 ёшга келибгина рақиб дарвозасини ишғол қилганди.\nЖамоа уйга қайтгач, премьер-лигага чиқиш вазифасига астойдил киришди, Вагнер эса футболчиларни тез-тез ишқибозлар билан алоқа ўрнатишга чақирди. «Хаддерсфилд»нинг барча машғулотлари очиқ тарзда ўтказилди, клуб тамаддихонасида ўйинчилар билан мухлислар ҳамда клуб базаси ёнидаги кимёвий завод ишчилари бирга овқатланишлари мумкин эди. «Терьерлар»нинг ўзаро жипслашгани «Рединг»га қарши кечган пенальтилар сериясида яққол кўринди. Бешинчи уринишни ҳали бирор марта «нуқта»дан тўп тепмаган Кристофер Шиндлер амалга ошириши лозим эди. У гол урди. Учрашувдан сўнг «Хаддерсфилд» хўжайини Дин Хойл ундан нима учун пенальти тепганини сўраганда, ўзига хос жавоб олди: «Сиз мен учун бошқалардан кўпроқ пул тўладингиз. Шундай экан, ишончингизни қайсидир йўл билан оқлашим керак эди».\nЎтган мавсум «Хаддерсфилд» икки марта «иложи йўқ иш»ни бажарди - премьер-лига йўлланмасини қўлга киритиб, турнир жадвалида «Лидс»дан юқори ўринни эгаллади. Бунақаси 1962 йилдан буён кузатилмаётганди. «Хаддерсфилд» услуби мухлисларни аввалгидан кўпроқ абонемент харид қилишга ундади: ўтган мавсум стартидан олдин 15 мингтаси сотиб бўлинди.\n«Терьерлар»нинг АПЛдаги иштироки ҳам ёмон бошланмади. Дастлабки турларда ажойиб натижа қайд этган «Хаддерсфилд» Дэвид Вагнернинг меҳнатлари бежиз кетмаганини кўрсатди. Тўғри, 7-турдан сўнг вазият бироз ўзгарди ва жамоа 11-ўринда бормоқда. Аммо Англия элитасидаги жамоаларнинг савиясини инобатга олсак, ҳозирча хаддерсфилдликлар ўз суюклиларидан миннатдор бўлишса арзийди.\nАвваллари Клопп ўз тавсиялари билан Вагнерга кўмаклашарди. Энди эса... Британиялик журналистларнинг айтишларича, Юрген Дэвиддан «Кристал Пэлас»ни таслим этиш бўйича маслаҳат сўраган. Зеро, «Хаддерсфилд» дастлабки турда бу жамоани осонликча мағлубиятга учратганди. Хуллас, дўстона тавсия ёрдам берган, чоғи, «қизиллар» ҳам рақибни енгишни уддалашди.\nҲозирча Дэвид Вагнер - Юрген Клоппнинг кичик кўриниши. Аммо бу ҳолат узоқ чўзилмаслиги аниқ. Вагнер эндиликда Клоппсиз ҳам ишини ажойиб тарзда бажармоқда.\nКим? «Хаддерсфилд» бош мураббийи\nҚайси клубларда ўйнаган? «Майнц», «Шальке», «Дармштадт»\nҚайси жамоаларда мураббийлик қилган? «Хоффенхайм» ўсмирлар жамоаси, «Боруссия II»\nЦитата: «Биз «митти кўппаклармиз», аммо шижоатлимиз ва ҳеч кимдан қўрқмаймиз. Бизда жанговар руҳ мужассам».